Resil li Santil Hu: K'aru Kixmatk'e laj Faraon? - Li naʼaj aʼin xaqabʼanbʼil xbʼaanebʼ laj Testiiw re li Jehobʼa\nAK WIIB' chihab' relik sa' tz'alam laj k'ehol uk'a' ut laj Jose toj wank sa' tz'alam. Laj k'ehol uk'a' kisach sa' xch'ool aatinak chirix laj Jose. Laj Faraon wank wiib' li xmatk', ab'an ink'a' naxnaw xyaalal. Sa' li eetalil nak'utunk naq yook chi matk'ek. Naq kisaqewk laj Faraon kixtaqla xb'oqb'aleb' laj q'e ut kixye reheb' li xmatk'. Ab'an ink'a' ke'xtaw xyaalal.\nToja' naq laj k'ehol uk'a' kixye re laj Faraon: ‹Sa' tz'alam wank jun li winq naxnaw xyaalal eb' li matk'›. Jo'kan naq laj Faraon kirisi laj Jose sa' tz'alam.\nLaj Faraon kixseeraq'i li xmatk' re laj Jose: ‹Kiwil wuqub' chi wakax ch'ina'useb' ut ninqeb' xtib'el. Ut kiwil wuqub' chi wakax yiib'eb' ru ut b'aqeb' xtib'el. Ut eb' li wakax, li b'aqeb' xtib'el, ke'xnuq' li wakax li ninqeb' xtib'el›.\n‹Sa' xkab' ru linmatk', kiwil sa' jun xtoonal li triiw wank wuqub' chiij ru li triiw ut chaq'aleb' li ru. Ut kiwil sa' jun xtoonal li triiw wank wuqub' chiij li triiw ut chaqiheb' li ru. Eb' li chaqi triiw ke'ok xnuq'b'al eb' li chaab'il triiw›.\nLaj Jose kixye re laj Faraon: ‹Juntaq'eeteb' xyaalal laamatk'. Li wuqub' chi chaab'il wakax ut li wuqub' chi chaab'il triiw, naraj xyeeb'al wuqub' chihab'. Li wuqub' chi chaqi wakax ut li wuqub' chi chaqi triiw, naraj xyeeb'al wuqub' chihab' chik. Jo'kan naq, chiru wuqub' chihab' twanq naab'al li tzakahemq. Ut chiru li wuqub' chihab' chik tmaak'a'oq li tzakahemq›.\nJo'kan naq, laj Jose kixye re laj Faraon: ‹Sik' junaq winq wank xna'leb', re naq tixch'utub' li tzakahemq chiru li wuqub' chihab' naq twanq li tzakahemq. Chi jo'kan maa'ani tkamq chiruheb' li chihab' naq tmaak'a'oq li tzakahemq›.\nLaj Faraon kiwulak chiru li kixye laj Jose. Jo'kan naq laj Faraon kixxaqab' laj Jose re naq a'an tch'utub'anq re li tzakahemq ut tixxok. Laj Faraon kixk'e xwankil laj Jose sa' li tenamit Egipto.\nJun chihab' rokik li we'ej, naq laj Jose kiril naq yookeb' chaq chi chalk jun ch'uut chi winq. Ma nakaanaw aniheb'? A'aneb' li 10 chi ras laj Jose. Laj Jacob kixtaqlaheb' li ralal sa' li tenamit Egipto xb'aan naq sa' li tenamit Canaan maak'a' chik li tzakahemq. Laj Jose kixnaweb' ru li ras, ab'an a'aneb' ink'a' chik ke'xnaw ru laj Jose. K'a'ut naq ink'a' chik ke'xnaw ru? Xb'aan naq laj Jose moko saaj ta chik ut jalan chik naxtiqib' rib'.\nLaj Jose kijultiko'k re naq kixmatk'e naq eb' li ras ke'xwiq'ib' rib' chiru. Ma jultik aawe naq ak xaatzol a'in? Laj Jose kixk'e reetal naq wank xyaalal naq li Yos kixk'am chaq Egipto. Ma nakaanaw k'aru kixb'aanu laj Jose rik'ineb' li ras? Sa' li jun chik tzolom tqatzol a'in.\nK’aru kixk’ul laj Faraon sa’ jun q’oqyink?\nK’a’ut kijultiko’k re laj k’ehol uk’a’ naq laj Jose wank sa’ tz’alam?\nK’aru kixmatk’e laj Faraon? (Chaawil li eetalil.)\nK’aru xyaalal li kixmatk’e laj Faraon?\nChanru kiwank xwankil laj Jose sa’ li tenamit Egipto?\nK’a’ut naq ke’wulak Egipto eb’ li ras laj Jose? K’a’ut naq ink’a’ chik ke’xnaw ru laj Jose?\nK’aru kixmatk’e laj Jose naq kach’inaq chaq ut k’aru kixk’e reetal chirix li matk’ a’in?\nChaawil li naxye Génesis 41:1-57.\nChanru kixk’e laj Jose xloq’al li Yos? Ut chanru tqak’am qe rik’in? (Gén. 41:16, 25, 28; Mat. 5:16; 1 Ped. 2:12.)\nChanru tqajuntaq’eeta li rosob’tesihom li xtenamit li Jehob’a rik’in xk’ihal li tzakahemq li kiwank Egipto? Ut chanru tqajuntaq’eeta li we’ej li kiwank Egipto rik’in li b’alaq’il paab’al? (Gén. 41:29, 30; Amós 8:11, 12.)\nChaawil li naxye Génesis 42:1-8 ut 50:20.\nWi sa’ jun li tenamit k’aynaqeb’ xwiq’ib’ankil rib’ chiru junaq winq re xk’utb’esinkil naq oxloq’ chiruheb’, ma us naq te’xb’aanu ajwi’ a’an li neke’xloq’oni li Jehob’a? (Gén. 42:6.)


San Juan 7 KEKNT - Chirix chic aꞌan, li Jesús yo̱ - Bible Search\nLi Jesús quihobeꞌ xbaneb li ri̱tzꞌin\n1Chirix chic aꞌan, li Jesús yo̱ chixbeninquileb li naꞌajej li cuanqueb Galilea. Incꞌaꞌ quiraj xic Judea xban nak eb li nequeꞌtaklan saꞌ xya̱nkeb laj judío teꞌraj xcamsinquil. 2Yo̱ chi cuulac xkꞌehil li ninkꞌe nak eb laj judío nequeꞌxyi̱b lix cocꞌ muheba̱l. 3Eb li ri̱tzꞌin li Jesús queꞌxye re: —Elen saꞌ li naꞌajej aꞌin. Ayu Judea re nak eb li nequeꞌta̱ken a̱cue teꞌrileb li milagro li nacaba̱nu. 4Ma̱ ani junak tixba̱nu lix cꞌanjel chi mukmu cui naraj nak ta̱naꞌli̱k ru. Cui ta̱ba̱nu li milagro aꞌin, cꞌutbesi la̱ cꞌanjel chiruheb chixjunileb, chanqueb. 5Yal ta eb li ri̱tzꞌin nequeꞌpa̱ban re nak aꞌan taklanbil chak xban li Dios. 6Quixye li Jesús reheb: —Toj ma̱jiꞌ nacuulac xkꞌehil nak tinxic. La̱ex naru texxic yalak jokꞌe. 7Eb li cuanqueb saꞌ ruchichꞌochꞌ xicꞌ niquineꞌril xban nak la̱in ninye reheb nak incꞌaꞌ us li yo̱queb chixba̱nunquil. Abanan la̱ex incꞌaꞌ xicꞌ nequex-ileꞌ xbaneb. 8Ayukex la̱ex saꞌ li ninkꞌe. La̱in incꞌaꞌ tinxic xban nak toj ma̱jiꞌ nacuulac xkꞌehil nak tinxic, chan li Jesús. 9Nak quixye reheb aꞌin, li Jesús toj quicana aran Galilea.\nLi Jesús co̱ Jerusalén chixnumsinquil li ninkꞌe\n10Nak ac xco̱eb li ri̱tzꞌin saꞌ li ninkꞌe aran Jerusalén, li Jesús co̱ ajcuiꞌ. Abanan moco quixye ta rib. Chanchan saꞌ mukmu co̱. 11Eb li nequeꞌtaklan saꞌ xya̱nkeb laj judío yo̱queb chixsicꞌbal li Jesús saꞌ li ninkꞌe. —¿Bar anchal cuan li cui̱nk aꞌan? chanqueb. 12Nabaleb li cuanqueb aran yo̱queb chixcuechꞌinquil rib chirix li Jesús. Cuan yo̱queb chi yehoc re: —Cha̱bil cui̱nk aꞌan, chanqueb. Ut cuan cuiꞌchic yo̱queb chi yehoc: —Incꞌaꞌ. Li cui̱nk aꞌan naxbalakꞌiheb li tenamit, chanqueb. 13Abanan ma̱ ani quia̱tinac chi cau xban nak queꞌxucuac chiruheb li nequeꞌtaklan saꞌ xya̱nkeb laj judío. 14Nak ac yo̱ li ninkꞌe li Jesús co̱ saꞌ li templo ut qui-oc chixchꞌolobanquil lix ya̱lal chiruheb li cuanqueb aran. 15Queꞌsach xchꞌo̱leb li nequeꞌtaklan saꞌ xya̱nkeb laj judío chirabinquil li cꞌaꞌru quixye li Jesús. Queꞌxye: —¿Chanru nak naxnau li cui̱nk aꞌin chixjunil li cꞌaꞌak re ru aꞌin? Aꞌan moco tzolbil ta, chanqueb. 16Quixye li Jesús reheb: —Li tijleb li yo̱quin chixcꞌutbal ma̱cuaꞌ cue. Aꞌ li Dios li quitaklan chak cue, aꞌan li quicꞌutuc chicuu li yo̱quin chixyebal, chan. 17Li ani ta̱ajok xba̱nunquil li cꞌaꞌru naraj li Dios, aꞌan tixnau ma re li Dios li tijleb li yo̱quin chixcꞌutbal malaj ut yal incꞌaꞌux injunes. 18Cui junak naxchꞌolob xya̱lal li naxcꞌoxla xjunes, li jun aꞌan naraj nak ta̱qꞌuehekꞌ xlokꞌal xbaneb li nequeꞌabin re. Abanan li ani naraj nak ta̱qꞌuehekꞌ xlokꞌal li quitaklan chak re, li jun aꞌan ti̱c xchꞌo̱l ut ma̱cꞌaꞌ balakꞌic riqꞌuin. 19¿Ma incꞌaꞌ ta biꞌ quixqꞌue e̱re li chakꞌrab laj Moisés? ¿Cꞌaꞌut nak ma̱ jun saꞌ e̱ya̱nk naxba̱nu chi tzꞌakal li cꞌaꞌru naxye li chakꞌrab? Ut, ¿cꞌaꞌut nak te̱raj incamsinquil? chan li Jesús. 20Eb aꞌan queꞌchakꞌoc ut queꞌxye re: —Cuan na li ma̱us aj musikꞌej a̱cuiqꞌuin. ¿Ani ta̱ajok a̱camsinquil? chanqueb re. 21Quixye li Jesús reheb: —La̱in xinba̱nu jun li milagro saꞌ li hiloba̱l cutan ut sachso e̱chꞌo̱l xexcana xban. 22Laj Moisés quixye e̱re nak tento te̱ba̱nu li circuncisión reheb le̱ ralal. (Ma̱cuaꞌ laj Moisés li quitiquiban re. Aꞌ le̱ xeꞌto̱nil yucuaꞌ, aꞌaneb li queꞌtiquiban re xba̱nunquil li circuncisión.) Usta hiloba̱l cutan, la̱ex nequeba̱nu li circuncisión. 23Cui la̱ex nequeba̱nu li circuncisión usta hiloba̱l cutan re nak incꞌaꞌ te̱kꞌet li chakꞌrab li quiqꞌueheꞌ re laj Moisés, ¿cꞌaꞌut nak xexjoskꞌoꞌ cuiqꞌuin nak xinqꞌuirtesi jun li cui̱nk saꞌ li hiloba̱l cutan? 24Mexrakoc a̱tin joꞌ nequeraj la̱ex yal e̱junes. Chexrakok ban a̱tin saꞌ xya̱lal, chan li Jesús. 25Cuanqueb aj Jerusalén queꞌxye: —¿Ma ma̱cuaꞌ ta biꞌ aꞌin li cui̱nk li teꞌraj xcamsinquil eb li nequeꞌtaklan saꞌ kaya̱nk la̱o aj judío? 26Qꞌuehomak retal. Cuan arin ut yo̱ chi a̱tinac chiruheb chixjunileb li tenamit ut ma̱cꞌaꞌ nequeꞌxye re. Ma̱re xeꞌxnau nak aꞌan li Cristo. 27¿Chanru nak aꞌanak li Cristo? ¿Ma incꞌaꞌ ta biꞌ nakanau bar xtenamit li cui̱nk aꞌin? Nak ta̱cha̱lk li Cristo, ma̱ ani ta̱naꞌok re chi tzꞌakal bar ta̱cha̱lk chak, chanqueb. 28Nak li Jesús yo̱ chixchꞌolobanquil lix ya̱lal saꞌ li templo, quixye chi cau xya̱b xcux: —Ya̱l nak nequenau cuu. Ut nequenau bar intenamit. Abanan incꞌaꞌ nequenau chi tzꞌakal bar xinchal chak. La̱in incꞌaꞌ xintakla chak cuib yal injunes. Li Dios, li ti̱c xchꞌo̱l, aꞌan li xtaklan chak cue. La̱ex incꞌaꞌ nequenau ru aꞌan. 29Caꞌaj cuiꞌ la̱in ninnaꞌoc ru xban nak riqꞌuin aꞌan xinchal chak. Li Dios, aꞌan li quitaklan chak cue, chan li Jesús. 30Ut queꞌraj raj xchapbal re nak teꞌxqꞌue saꞌ tzꞌalam. Abanan incꞌaꞌ ajcuiꞌ queꞌxchap xban nak toj ma̱jiꞌ nacuulac xkꞌehil nak ta̱chapekꞌ. 31Nabaleb li tenamit queꞌxpa̱b li Cristo ut queꞌxye: —La̱o nakanau nak ta̱cꞌulu̱nk li Cristo, nabaleb li milagro tixba̱nu. Li cui̱nk aꞌin nabal li milagro yo̱ chixba̱nunquil. Cui ta ma̱cuaꞌ li Cristo, ¿chan ta cuiꞌ ru nak tixba̱nu li milagro li yo̱ chixba̱nunquil?\nEb li nequeꞌcꞌacꞌalen saꞌ li templo queꞌtakla̱c chixchapbal li Jesús\n32Eb laj fariseo queꞌrabi li yo̱queb chixyebal chirix li Jesús. Joꞌcan nak eb aꞌan, rochbeneb li xbe̱nil aj tij, queꞌxtakla li nequeꞌcꞌacꞌalen saꞌ li templo chixchapbal li Jesús re teꞌxqꞌue saꞌ tzꞌalam. 33Li Jesús quixye reheb: —Toj ma̱jiꞌ tine̱chap. Toj tincua̱nk chic caꞌchꞌinak saꞌ e̱ya̱nk, tojoꞌnak tinsukꞌi̱k cuiꞌchic riqꞌuin li quitaklan chak cue. 34Tine̱sicꞌ ut incꞌaꞌ tine̱tau xban nak bar cua̱nkin la̱in, la̱ex incꞌaꞌ texru̱k chi xic, chan. 35Ut eb laj judío queꞌoc chi a̱tinac chi ribileb rib ut queꞌxye: —¿Bar anchal ta̱xic li cui̱nk aꞌin nak incꞌaꞌ ta̱ru̱k takatau? Ma̱re ta̱xic riqꞌuineb laj judío li cuanqueb saꞌ xtenamiteb laj griego. Malaj ta̱oc chixtzolbaleb laj griego. 36Aꞌan xye, “Tine̱sicꞌ ut incꞌaꞌ tine̱tau. Incꞌaꞌ naru texxic bar cua̱nkin cuiꞌ,” chan. ¿Cꞌaꞌru xya̱lal aꞌan? chanqueb.\nLi Jesús quixye nak li ani ta̱chakik re tixqꞌue rucꞌa\n37Li rosoꞌjic li ninkꞌe, aꞌan li cutan li kꞌaxal lokꞌ chiruheb. Saꞌ li ho̱nal aꞌan, li Jesús quixakli chiruheb ut quixye chi cau xya̱b xcux: —Li ani ta̱chakik re, cha̱lk cuiqꞌuin. La̱in tinqꞌue rucꞌa. 38Xban nak joꞌcaꞌin tzꞌi̱banbil retalil saꞌ li Santil Hu: Chixjunileb li ani teꞌpa̱ba̱nk cue la̱in, li Santil Musikꞌej li naqꞌuehoc junelic yuꞌam ta̱cua̱nk riqꞌuineb. Chanchan jun li yuꞌam haꞌ li incꞌaꞌ na-osoꞌ.— 39Nak quixye aꞌin, li Jesús yo̱ chi a̱tinac chirix li Santil Musikꞌej li ta̱cua̱nk riqꞌuineb li teꞌpa̱ba̱nk re. Saꞌ li cutan aꞌan, li Santil Musikꞌej toj ma̱jiꞌ nacꞌulun xban nak li Jesús toj ma̱jiꞌ naxic saꞌ choxa chixcꞌulbal lix lokꞌal. 40Nak queꞌrabi li cꞌaꞌru quixye li Jesús, cuan queꞌyehoc: —Relic chi ya̱l li cui̱nk aꞌin profeta.— 41Ut cuanqueb ajcuiꞌ queꞌxye: —Li cui̱nk aꞌin, aꞌan li Cristo.— Abanan cuanqueb cuiꞌchic li queꞌchakꞌoc ut queꞌxye: —¿Ma Galilea ta biꞌ ta̱cha̱lk li Cristo li yechiꞌinbil ke? 42Tzꞌi̱banbil retalil saꞌ li Santil Hu nak li Cristo li Mesías ta̱cha̱lk saꞌ xya̱nkeb li ralal xcꞌajol li rey David. Ta̱cha̱lk aran Belén li quicuan cuiꞌ li rey David najter, chanqueb. 43Joꞌcan nak li tenamit queꞌxjachi ribeb xban nak jalan jala̱nk yo̱queb chixcꞌoxlanquil chirix li Jesús. 44Cuanqueb li queꞌajoc xchapbal li Jesús abanan incꞌaꞌ ajcuiꞌ queꞌxba̱nu.\nLi cuanqueb xcuanquil incꞌaꞌ queꞌxpa̱b li Jesús\n45Nak queꞌsukꞌi li queꞌtakla̱c chixchapbal li Jesús, eb laj fariseo ut eb li xbe̱nil aj tij queꞌxpatzꞌ reheb: —¿Cꞌaꞌut nak incꞌaꞌ xecꞌam chak li cui̱nk aꞌan? chanqueb. 46Eb li nequeꞌcꞌacꞌalen saꞌ li templo queꞌchakꞌoc ut queꞌxye: —¡Ma̱ jun cua kabiom junak cui̱nk chi a̱tinac joꞌ naa̱tinac li cui̱nk aꞌan! Chꞌinaꞌus li cꞌaꞌru naxye, chanqueb. 47Ut eb laj fariseo queꞌxye reheb: —¿Ma xeqꞌue ajcuiꞌ e̱rib la̱ex chixbalakꞌi li cui̱nk aꞌan? 48¿Ma cuan ta biꞌ junak xcomoneb li nequeꞌtaklan saꞌ kaya̱nk li xpa̱b li cꞌaꞌru naxye aꞌan? Ut, ¿ma cuan ta biꞌ junak kacomon la̱o aj fariseo xpa̱ban re? 49Eb li qꞌuila tenamit aꞌin incꞌaꞌ nequeꞌxnau cꞌaꞌru naxye saꞌ li chakꞌrab li quiqꞌueheꞌ re laj Moisés. ¿Cꞌaꞌru teꞌoc cuiꞌ eb aꞌan? chanqueb laj fariseo. 50Cuan aran laj Nicodemo li quicuulac riqꞌuin li Jesús chi kꞌek. Aꞌan jun reheb laj fariseo. Quixye reheb: 51—Naxye saꞌ li kachakꞌrab nak incꞌaꞌ naru rakoc a̱tin saꞌ xbe̱n junak cui̱nk chi toj ma̱jiꞌ naxye ma cuan xma̱c malaj ut incꞌaꞌ. Tento takanau chi tzꞌakal cꞌaꞌru lix ma̱c, chan laj Nicodemo. 52Queꞌchakꞌoc ut queꞌxye re: —¿Ma la̱at ajcuiꞌ aj Galilea la̱at? Tzol a̱cuib chi us saꞌ li Santil Hu re ta̱qꞌue retal nak ma̱ jun profeta chalenak chak Galilea, chanqueb. 53Ut chirix chic aꞌan, chixjunileb queꞌco̱eb saꞌ rochocheb.


Ezequiel 43 - Sagrada Biblia [[Sagrada Biblia] Qeqchi Bible]\nUt li cuînk li quibisoc re li templo quinixcßam saß li oquebâl li cuan saß li este.\nUt quicuil lix lokßal li Kâcuaß lix Dioseb laj Israel li yô chak chi châlc saß li este. Quicuabi jun li chokînc chanchan nak na-ecßan li nimaß. Ut li ruchichßochß quisakenoß xban lix lokßal li Dios.\nLi visión aßin chanchan li visión li quicuil nak quichal li Dios chixsachbal ru li tenamit Jerusalén. Ut chanchan li visión li quicuil nak cuanquin chire li nimaß Quebar. Lâin quinhupub cuib saß chßochß.\nUt lix lokßal li Dios qui-oc saß li templo saß li oquebâl li cuan saß li este.\nLix musikß li Kâcuaß quinixcuaclesi ut quinixcßam saß li nebâl li cuan chi saß. Aran quicuil nak nujenak li templo riqßuin lix lokßal li Dios.\nUt jun li cuînk xakxo chincßatk ut quicuabi nak li Kâcuaß quiâtinac chak saß li templo.\nQuixye cue: —At ralal cuînk, aßan aßin lix naßaj lin cßojaribâl. Aßan aßin xnaßaj li cuok. Lâin tincuânk arin chi junelic saß xyânkeb li ralal xcßajol laj Israel. Lâin tintaklânk saß xbêneb chi junelic kße cutan. Incßaß chic teßxmux ru lin cßabaß riqßuin xlokßoninquil li jalanil dios. Chi moco laj Israel chi moco lix reyeb teßxbânu li mâusilal aßan. Chi moco teßxyîb saß li naßajej li najt xteram lix jalam ûch lix reyeb li queßcam.\nEb li rey queßxyîb li rochocheb chixcßatk lin templo. Ut lix puertil cuan saß xcaßyabâl lix puertil lin templo. Jun tasal ajcuiß li tzßac naramoc re lin templo riqßuin li rochocheb aßan. Ut queßxmux ru lin santil cßabaß nak queßxbânu li mâusilal li xicß nacuil. Riqßuin aßan queßxchikß lin joskßil. Joßcan nak quinsach ruheb.\nAnakcuan teßxjucß chi jun aj cua lix jalam ûch lix reyeb. Incßaß chic teßxlokßoni. Ut lâin tincuânk riqßuineb chi junelic kße cutan.\nAt ralal cuînk, tâcßut chiruheb laj Israel retalil lin templo re nak teßxqßue retal ut teßxutânâk xban li mâusilal li queßxbânu.\nCui teßxutânâk xban li mâusilal li queßxbânu, lâat tâchßolob chiruheb li retalil li templo li xinqßue âcue. Tâchßolob chiruheb chanru xyîbanquil, li puertas li teßoc ut teßêlk cuiß, ut tâcßut chiruheb chanru lix nimal. Ut tâchßolob ajcuiß chiruheb chanru xtusbal li cßaßak re ru. Tâchßolob chiruheb li chakßrab. Tâtzßîba retalil chiruheb re teßril chi us re nak teßxbânu chi tzßakal re ru chixjunil li xinye.\nAßan aßin li chakßrab chirix lin templo: chixjunil li naßajej li cuan saß xbên li tzûl ut li cuan chixjun sutam, aßan santil naßajej ut kßaxal lokß, chan li Dios.\nLi bisleb li quixbis cuiß li templo, aßan ajcuiß li quixbis cuiß li artal. Aßan aßin lix bisbal li artal. Chixjun sutam li artal cuan jun li rok haß media metro xchamal ut media metro ru. Ut chire li rok haß cuan lix rambal ôb xcaßcßâl centímetros xteram.\nOxib tasal li artal. Lix cßochlebâl naticla cuan cuiß li rok haß ut jun metro xteram. Li cßochlebâl media metro nim ru chiru lix caß tasal li cuib metro xteram. Ut lix caß tasal media metro nim ru chiru li rox tasal.\nLi rox tasal, aßan cuib metro xteram. Ut saß eb lix xuc li artal xakxôqueb li xucub.\nCâ xucût li artal. Cuakib metro rok ut cuakib metro ru li rox tasal.\nUt lix bisbal li cßochlebâl, aßan cuukub metro rok ut cuukub metro ru. Li rok haß li cuan chixjun sutam li artal, aßan media metro ru. Ut lix rambal li cuan chire, aßan ôb xcaßcßâl centímetro ru. Lix gradas li nequeßtakeß cuiß cuan saß li este.\nUt li cuînk quixye cue: —At ralal cuînk, joßcaßin xye li nimajcual Dios: Aßan aßin lê chakßrabinquil nak acak xeyîb li artal. Nak têmayeja lê cßatbil mayej, têrachrachi lix quiqßuel li xul saß xbên li artal.\nTêqßue jun li toro toj sâj reheb laj tij re xtzßâmanquil xcuybal li mâc. Eb laj tij, aßaneb aj levita xcomoneb li ralal xcßajol laj Sadoc. Aßaneb li teßcßanjelak chicuu chokß aj tij.\nTâqßue caßchßinak li quicß chiruheb li câhib chi xucub li cuan saß eb lix xuc li artal. Tâqßue ajcuiß saß li xuc li cßochlebâl saß xcâ pacßalil li artal ut tâqßue chiru lix rambal li sutsu cuiß li artal. Joßcaßin nak tâsantobresi li artal.\nChirix aßan tâcßam li toro li quimayejâc re xtzßâmanquil xcuybal li mâc ut tâcßat chirix li templo saß li naßajej li nequeßcßatman cuiß li mayejanbil xul.\nCuulajak chic tatmayejak re xtzßâmanquil xcuybal li mâc. Tâmayeja jun têlom chibât toj sâj li mâcßaß recß. Ut eb laj tij teßxsantobresi li artal joß queßxbânu riqßuin li toro.\nNak tatrakekß xsantobresinquil li artal, tâsicß ru jun li toro toj sâj ut jun li têlom carner li mâcßaß rêqßueb.\nTâmayejaheb li toro ut li carner chicuu lâin. Eb laj tij teßxqßue li atzßam saß xbên ut teßxcßat chokß cßatbil xmayej re inlokßoninquil.\nRajlal cutan tâqßue jun li chibât têlom re xtzßâmanquil xcuybal li mâc ut tâqßue ajcuiß jun li toro ut jun li têlom carner li mâcßaß rêqßueb. Tâbânu chi joßcan chiru cuukub cutan.\nEb laj tij teßxmayeja li xul aßan re xsantobresinquil li artal. Chi joßcaßin tâkßaxtesîk li artal chi jun aj cua chi cßanjelac re inlokßoninquil.Nak ac xeßnumeß li cutan aßin, saß li xcuakxak li cutan eb laj tij teßxtiquib xmayejanquil saß xbên li artal li xul li têqßue chokß cßatbil mayej. Ut têmayeja li xul re xcßambal êrib saß usilal cuiqßuin. Ut lâin tincßul lê mayej chi sa saß inchßôl, chan li Kâcuaß.\nNak ac xeßnumeß li cutan aßin, saß li xcuakxak li cutan eb laj tij teßxtiquib xmayejanquil saß xbên li artal li xul li têqßue chokß cßatbil mayej. Ut têmayeja li xul re xcßambal êrib saß usilal cuiqßuin. Ut lâin tincßul lê mayej chi sa saß inchßôl, chan li Kâcuaß.


COLOSENSES 4 KEK - Ex patrón, chexcua̱nk saˈ usilal - Bible Gateway\nCOLOSENSES 4 Kekchi (KEK)\n4 Ex patrón, chexcua̱nk saˈ usilal riqˈuineb laj cˈanjel che̱ru ut saˈ xya̱lal chetaklaheb xban nak la̱ex nequenau nak cuan e̱patrón saˈ choxa. 2 Me̱canab tijoc. Chextijok chi anchal e̱chˈo̱l ut junelic chexbantioxi̱nk chiru li Dios. 3 Ut nak yo̱kex chi tijoc, chextijok ajcuiˈ chak chikix la̱o re nak tixqˈue ke li Dios xyebal resil li colba‑ib saˈ xcˈabaˈ li Cristo. Li xya̱lal li colba‑ib, aˈin mukmu nak quicuan chak. La̱ex nequenau nak cuanquin chi pre̱xil xban xyebal resil li colba‑ib. 4 Ut chextijok ajcuiˈ chak chicuix re nak tinru̱k chixchˈolobanquil chi tzˈakal li xya̱lal joˈ naraj li Dios. 5 Chexcua̱nk saˈ xya̱lal riqˈuineb li ma̱cuaˈeb aj pa̱banel ut yalak bar cua̱nkex chi kˈek chi cutan junelic te̱chˈolob xya̱lal li colba‑ib chiruheb. 6 Junelic cha̱bil chex‑a̱tinak. Sicˈomak chanru tex‑a̱tinak riqˈuineb re nak teˈxqˈue xchˈo̱l chirabinquil. Ut chenauhak chanru xsumenquil li cˈaˈru teˈxpatzˈ e̱re.\nXqˈuebal xsahileb xchˈo̱l laj pa̱banel\n7 Li hermano Tíquico raro kaban ut cha̱bil aj cˈanjel chiru li Dios cuochben la̱in. Aˈan ta̱yehok resil e̱re chanru cuanquin arin. 8 Aˈan aj e nak tintakla e̱riqˈuin. Tixye e̱re chanru nak cuanco arin ut tixqˈue ajcuiˈ xcacuil e̱chˈo̱l saˈ le̱ pa̱ba̱l. 9 Ta̱xic ajcuiˈ li kaherma̱n Onésimo rochben. Aˈan e̱rech tenamitil. Aˈan ti̱c xchˈo̱l ut raro kaban. Ut aˈaneb teˈyehok resil e̱re li cˈaˈru yo̱co chixcˈulbal arin. 10 Laj Aristarco li cuochben nak cuanco saˈ tzˈalam naxtakla ajcuiˈ xsahil e̱chˈo̱l. Naxtakla ajcuiˈ xsahil e̱chˈo̱l laj Marcos li rechˈalal laj Bernabé. Ac xintakla xyebal e̱re nak ta̱cuulak laj Marcos e̱riqˈuin. Nak ta̱cuulak e̱riqˈuin, checˈulak saˈ xya̱lal chi sa saˈ e̱chˈo̱l. 11 Ut naxtakla xsahil e̱chˈo̱l laj Justo. Aj Jesús ajcuiˈ nayeman re. Caˈaj eb cuiˈ li oxib aˈan saˈ xya̱nkeb laj pa̱banel aj judío li yo̱queb chi tenkˈa̱nc cue chixyebal resil li colba‑ib. Ut nequeˈxcˈojob inchˈo̱l. 12 Joˈcan ajcuiˈ laj Epafras naxtakla ajcuiˈ xsahil e̱chˈo̱l. Aˈan e̱rech tenamitil ut aˈan aj cˈanjel chiru li Cristo. Junelic yo̱ chi tijoc che̱rix re nak texcua̱nk saˈ xya̱lal ut cauhak e̱chˈo̱l saˈ le̱ pa̱ba̱l chixba̱nunquil chi tzˈakal joˈ naraj li Dios. 13 La̱in nacuaj nak te̱nau nak laj Epafras junelic nequexcˈoxla ut junelic yo̱ chi tijoc che̱rix. Ut natijoc ajcuiˈ chirixeb li cuanqueb Laodicea joˈqueb ajcuiˈ li cuanqueb aran Hierápolis. 14 Naxtakla ajcuiˈ xsahil e̱chˈo̱l laj Lucas, laj banonel li kˈaxal raro kaban. Joˈcan ajcuiˈ laj Demas naxtakla xsahil e̱chˈo̱l. 15 Cheqˈue xsahil xchˈo̱leb laj pa̱banel li cuanqueb aran Laodicea. Ut cheqˈue ajcuiˈ xsahil xchˈo̱l li xNinfas, joˈqueb ajcuiˈ laj pa̱banel li nequeˈxchˈutub rib saˈ li rochoch chixlokˈoninquil li Dios. 16 Nak acak xeril xsaˈ li hu aˈin la̱ex, te̱takla riqˈuineb laj pa̱banel li cuanqueb Laodicea, re nak teˈril ajcuiˈ xsaˈ li hu eb aˈan. Ut nacuaj nak la̱ex te̱ril xsaˈ li hu li xintakla riqˈuineb aˈan. 17 Ut cheyehak ajcuiˈ re laj Arquipo nak chixqˈuehak xchˈo̱l chixba̱nunquil li cˈanjel li quiqˈueheˈ re xban li Ka̱cuaˈ Dios. 18 La̱in laj Pablo. Riqˈuin cuukˈ yo̱quin chixtzˈi̱banquil li cuib oxib chi a̱tin aˈin re xqˈuebal xsahil saˈ e̱chˈo̱l. Nintzˈa̱ma che̱ru nak misach saˈ e̱chˈo̱l nak cuanquin chi pre̱xil. Aˈ taxak li Ka̱cuaˈ Dios chi‑osobtesi̱nk e̱re. Joˈcan taxak.


Resil li Santil Hu: Eb' li Xchaq'rab' li Jehob'a - Li naʼaj aʼin xaqabʼanbʼil xbʼaanebʼ laj Testiiw re li Jehobʼa\nAK WIIB' po relikeb' laj Israel sa' li tenamit Egipto naq ke'wulak sa' li tzuul Sinai malaj Horeb. Sa' li tzuul a'in li Jehob'a kiraatina chaq laj Moises. Arin ke'kanaak eb' laj Israel chiru naab'al kutan.\nNaq laj Moises kitaqe'k sa' li tzuul, eb' laj Israel ke'kanaak taq'a chi royb'eeninkil. Ut li Jehob'a kixye re laj Moises naq traj naq eb' laj Israel te'ab'inq chiru ut te'wanq cho'q xtenamit. Naq laj Moises kikub'eek, kixch'olob' chiruheb' laj Israel li kixye chaq li Jehob'a. Chixjunileb' ke'xye naq te'ab'inq chiru li Jehob'a xb'aan naq neke'raj wank cho'q xtenamit.\nAnaqwan, ma nakaanaw k'aru kixb'aanu li Jehob'a? Kirisi chaq li sib' sa' xb'een li tzuul ut kireek'asi chaq li kaaq. Chirix chik a'an ki'aatinak rik'in li tenamit ut kixye reheb': ‹Laa'in li Jehob'a li ki'isink chaq aawe Egipto›. Toja' naq kixk'e li chaq'rab' a'in reheb': ‹Maaloq'oni jalaneb' chik yos chiwu laa'in›.\nLi Yos kixk'e b'eleeb' chik li chaq'rab' reheb' laj Israel. Li tenamit yook xxiw, jo'kan naq ke'xye re laj Moises: ‹Aatinan laa'at qik'in, xb'aan naq naru tookamq wi li Yos t-aatinaq qik'in›.\nChirix chik a'an li Jehob'a kixye re laj Moises: ‹Taaqenk chaq sa' li tzuul. Tink'e aawe li wiib' chi perpookil pek, b'arwi' xintz'iib'a linchaq'rab' re naq te'xyu'ami li tenamit›. Jo'kan naq laj Moises kitaqe'k wi' chik sa' li tzuul ut kiwank chaq aran 40 kutan ut q'oqyink.\nNaab'al li chaq'rab' kixk'e li Yos re li xtenamit ut laj Moises kitz'iib'ank re chixjunil a' in. Li wiib' chi perpookil pek li kixk'e li Yos re laj Moises. A'an li lajeeb' chi chaq'rab' kixtz'iib'a li Yos.\nLi lajeeb' chi chaq'rab' wank xwankil. Jo'kan ajwi' chixjunil li xchaqrab' li Yos. Jun reheb' li chaq'rab' naxye: ‹Taara li Jehob'a chi anchal laach'ool, chi anchal laak'a'uxl, chi anchal laawanm ut chi anchal laametz'ew›. Jun chik li chaq'rab' naxye: ‹Chaara laawas aawiitz'in jo' naq nakaara aawib' laa'at›. Li Jesus kixye naq a'in li wiib' xnimal ru li chaq'rab' kixk'e li Yos re li xtenamit. Moqon chik tootzoloq chirix li Jesus ut chanru kik'utuk chaq.\nNaq ak wiib’ po relikeb’ laj Israel sa’ li tenamit Egipto, b’ar ke’kanaak?\nK’aru kiraj li Jehob’a naq te’xb’aanu laj Israel? Ut k’aru kixye li tenamit?\nK’a’ut naq li Jehob’a kixk’e re laj Moises li wiib’ chi perpookil pek?\nChanru naqanaw naq moko ka’aj tawi’ li lajeeb’ chi chaq’rab’ kixk’e li Yos re li xtenamit?\nB’ar wank li wiib’ xnimal ru chaq’rab’ kixye li Jesus?\nChaawil li naxye Éxodo 19:1-25; 20:1-21; 24:12-18 ut 31:18.\nChanru nokooxtenq’a Éxodo 19:8 chi xtawb’al k’aru naraj xyeeb’al xq’axtesinkil qayu’am chiru li Yos? (Mat. 16:24; 1 Ped. 4:1-3.)\nChaawil li naxye Deuteronomio 6:4-6; Levítico 19:18 ut Mateo 22:36-40.\nChanru neke’xk’ut eb’ li tz’aqal aj paab’anel naq neke’xra li Yos ut eb’ li ras riitz’in? (Mar. 6:34; Hech. 4:20; Rom. 15:2.)


Li xRut ut li xNoemi | Li xnaʼlebʼ li Santil Hu choʼq rehebʼ li kokʼal\nCHAAWIL SAʼ Kabuverdianu Pidgin (Cameroon) Q’eqchi’ Sesotho (South Africa) acholi afrikáans albanés alemán amárico armenio azerí azerí (alfabeto cirílico) bajo alemán bassa de camerún batak (karo) becol birmano bislama boulou búlgaro catalán cebuano checo chichewa chino (tradicional) chino simplificado chitonga chitonga (zimbabwe) chitumbuka chiyao chokue chol chuabo cibemba cingalés citonga congo coreano criollo de las seychelles criollo haitiano croata dangme danés edo efik endebele endebele de Zimbabue endonga enzema eslovaco esloveno español estonio ewé finlandés fiyiano fon francés ga galician garífuna georgiano griego guaraní gun hausa herero hiligaynon hindi hmong holandés húngaro iban ibinda ibo ilocano indonesio inglés irlandés isoko italiano kabiye kannada kaonde kayin sgaw kazajo kikongo kikuyu kimbundu kiniaruanda kirguís kiribatiano kirundi kisonge kwangalí kwanyama lengua de señas ecuatoriana lenguaje de señas alemán lenguaje de señas americano lenguaje de señas italiano letón lhukonzo lingala lituano lomue luganda luo macedonio macua malayo malayálam malgache mam maratí maya mazateco de Huautla mixe more ngäbere (o guaymí) nias noruego nyungwe náhuatl de guerrero náhuatl de la huasteca náhuatl del centro náhuatl del norte de puebla okpe osético otetela pangasinán panjabí pidgin nigeriano polaco ponapés portugués portugués europeo purépecha quechua ancashino quechua ayacuchano quechua cuzqueño quichua de Chimborazo quichua de Imbabura quiché rumano ruso samoano sango sena sena serbio serbio (alfabeto latino) shona sranangtongo suajili suati sueco sundanés tagalo tahitiano tai tamil tandroy telugu tivo tojolabal totonaco tseltal tsonga tsotsil tsuana turco twi tártaro ucraniano uhobo umbundú uruund valenciano vascuence vendal vezo vietnamita waray-waray wayuunaiki wolaita xhosa xitshwa yoruba zapoteco re lachiguiri zulú árabe ñemba\nLi xRut ut li xNoemi\nKiwank xqʼehil li weʼej saʼ Israel. Joʼkan naq, jun li ixq aj Israel li kixkʼabʼaʼi Noemi xkoho saʼ li naʼaj Moab rikʼin li xbʼeelom ut wiibʼ li xyum. Moqon chik, kikamk li xbʼeelom li xNoemi. Ebʼ li xyum keʼsumlaak rikʼin wiibʼ li ixq aj Moab: li xRut ut li xʼOrpa. Abʼan ra ajwiʼ xbʼaan naq moqon chik keʼkamk ebʼ li xyum.\nNaq li xNoemi kirabʼi naq maakʼaʼ chik li weʼej saʼ Israel, kixkʼoxla sutqʼiik saʼ li xtenamit. Li xRut ut li xʼOrpa xkohebʼ chirix, abʼan saʼ bʼe li xNoemi kixye rehebʼ: «Laaʼex chaabʼil xexwank choʼq ixaqilbʼej ut alibʼej. Nawaj raj naq texsumlaaq wiʼ chik. Sutqʼinqex Moab». Ebʼ li ralibʼ keʼxye: «Kʼajoʼ nakatqara, inkʼaʼ naqaj aakanabʼankil». Li xNoemi inkʼaʼ kixkanabʼ xyeebʼal rehebʼ naq teʼsutqʼiiq. Chirix chik aʼan, li xʼOrpa kisutqʼiik, abʼan li xRut inkʼaʼ. Li xNoemi kixye re li xRut: «Li xʼOrpa kisutqʼiik saʼ li xtenamit ut rikʼinebʼ li xyos. Ayu chirix». Abʼan li xRut kixye re: «Inkʼaʼ tatinkanabʼ. Laatenamit aʼanaq lintenamit, ut Laayos aʼanaq Linyos». Chanru nakaaye naq kirekʼa ribʼ li xNoemi naq li xRut kixye re aʼin?\nLi xRut ut li xNoemi keʼwulak Israel saʼ xtiklajik li sikʼok sebʼaad. Saʼ jun kutan, li xRut xkoho xmolkʼankil chaq ru li sebʼaad li keʼxkanabʼ saʼ xchʼochʼ laj Boaz, xyum li xRahab. Laj Boaz kixnaw naq li xRut aj Moab, chaabʼil rikʼin li xNoemi ut wank rikʼin. Laj Boaz kixye rehebʼ li xmoos naq teʼxkanabʼ ru li sebʼaad re naq li xRut tmolkʼanq re.\nSaʼ li qʼoqyink aʼan, li xNoemi kixpatzʼ re li xRut: «Saʼ ani aj chʼochʼ xatkʼanjelak chaq?». Li xRut kixye: «Saʼ xchʼochʼ laj Boaz». Li xNoemi kixye re: «Laj Boaz rech-alal linbʼeelom. Kʼanjelan saʼ xchʼochʼ rikʼinebʼ li ixqaʼal. Us wanqat aran».\nLi xRut xkʼanjelak saʼ xchʼochʼ laj Boaz toj reetal naq xraqeʼk xqʼehil li sikʼok. Laj Boaz kixkʼe reetal naq li xRut chaabʼil ixq ut kaw nakʼanjelak. Saʼebʼ li kutan aʼin, naq nakamk junaq winq ut maakʼaʼ xkokʼal, jun rehebʼ li rech-alal naru nasumlaak rikʼin li malkaʼan. Joʼkan naq laj Boaz kisumlaak rikʼin li xRut. Keʼwank jun xkʼuulaʼal aj Obed keʼxkʼabʼaʼi. Saʼ xnumikebʼ ru li chihabʼ, laj Obed kiwank choʼq xyuwaʼchin li awabʼej David. Kʼajoʼ xsahilebʼ xchʼool ebʼ li ramiiw li xNoemi. Keʼxye re: «Xbʼeenwa, li Jehobʼa kixkʼe aawe li xRut, li sa nakatril. Ut anaqwan wank jun aawi. Qakʼehaq xloqʼal li Jehobʼa saʼ xkʼabʼaʼ aʼin».\n«Wank jun li amiiw li qʼaxal narahok chiru jun li qiitzʼin» (Proverbios 18:24).\nEbʼ li patzʼom: Chanru kixkʼutbʼesi li xRut naq jwal naxra li xNoemi? Kʼaru kixbʼaanu li Jehobʼa re rilbʼal li xRut ut li xNoemi?


Kʼaru Tqabʼaanu re Xtzolbʼal ebʼ li Tasal Hu li Natzʼilmank saʼebʼ li Xchʼutam ebʼ laj Testiiw?\nWi yookat xtzolbʼal li Santil Hu rikʼin junaq laj Testiiw, maare nakaayal xtzolbʼal laatasal hu naq toj maajiʼ nawulak li natzolok aawe. Joʼkan raj ajwiʼ tento tqabʼaanu naq toj maajiʼ nokoowulak saʼ li qachʼutam re naq tqataw chiʼus li tqabʼi chaq. Wi junelik naqatzol xsaʼ ebʼ li tasal hu, tqataw rusilal ebʼ li qachʼutam.\nKʼoxla chiʼus joqʼe ut bʼar tattzoloq. Joqʼe wank aahoonal re tzolok? Eqʼla naq toj maajiʼ nakat-ok chi kʼanjelak, malaj naq ak xkohebʼ chi wark ebʼ li kokʼal? Ut wi chʼaʼaj chaawu tzolok chiru naabʼal hoonal, xbʼeenwa kʼoxla chiru jarubʼ hoonal tatruuq chi tzolok, abʼan maakʼaʼ tramoq re chaawu xbʼaanunkil. Maakʼe aawibʼ chi tzolok bʼarwiʼ yook chi eekʼank li raay, li kaxmu ut li aatinobʼaal chʼiichʼ. Ut naq ok aawe chi tzolok xbʼeenwa tijon re naq inkʼaʼ yooq aakʼaʼuxl ut re naq tkanaaq chaawu li taatzol saʼ li Santil Hu (Filipenses 4:6, 7).\nTaajuchʼ ut taatzol xsaʼ ebʼ li tasal hu re naq tatruuq chi sumenk. Xbʼeenwa taakʼe reetal chirix kʼaru naʼaatinak li tzolom ut taawil ajwiʼ xjolomil li tzolom. Taakʼoxla chanru naxkʼama ribʼ li junjunq chi naʼlebʼ rikʼin li naxye li tzolom, taatzʼil rix ebʼ li jalam u ut ebʼ li patzʼom li wank saʼ raqik li tzolom. Chirix chik aʼan taayaabʼasi li junjunq chi raqal ut taasikʼ xsumenkil ebʼ li patzʼom. Taasikʼ ebʼ li raqal li Santil Hu ut taakʼoxla chanru naxchap ribʼ aʼin rikʼin li yookat xtzolbʼal (Hechos 17:11). Naq ak xaataw xsumenkil li patzʼom, taabʼon malaj taajuchʼ wiibʼ oxibʼ ajwiʼ li aatin re naq tatruuq xsumenkil li patzʼom. Chixjunil aʼin ttenqʼanq aawe chi xwaklesinkil laawuqʼ ut xyeebʼal wiibʼ oxibʼ laawaatin re xsumenkil li patzʼom naq ak wanqat saʼ li chʼutam.\nWi rajlal xamaan taatzol aawibʼ chirix li nekeʼxchʼolobʼ ebʼ li tasal hu li naqatzol saʼebʼ li qachʼutam, yooqat xkʼeebʼal xkomon laanawom chirix li Santil Hu (Mateo 13:51, 52).\nKʼaru tento taabʼaanu re naq taatzol ebʼ li tasal hu li natzʼilmank rix saʼebʼ li qachʼutam?\nChanru taabʼaanu re naq tatruuq xsumenkil junaq li patzʼom saʼ li chʼutam?\nNaq taatzol li tasal hu La Atalaya malaj li Tzolok chirix li Santil Hu, taabʼaanu chixjunil li naʼlebʼ li wank taqeʼq. Ut re naq tatruuq chi sumenk saʼ li jun chik chʼutam, li qech aj paabʼanel li nakʼehok re aatzolbʼal tatxtenqʼa chi xbʼaanunkil.


Resil li Santil Hu: Li Jesus Kisub'e'k sa' Ha' - Li naʼaj aʼin xaqabʼanbʼil xbʼaanebʼ laj Testiiw re li Jehobʼa\nMA NAKAANAW ani li winq wank jun li mukuy sa' xb'een li xjolom? Li winq a'an li Jesus. Li Jesus wank tana 30 chihab' re. Ut laj Juan wank rik'in li Jesus. Ma jultik aawe naq li xk'uula'al li x'Elisabet, li wank sa' xsa', ki'eek'ank xb'aan xsahil xch'ool naq li xMaria kiwulak sa' rochocheb'? Li k'uula'al a'an laj Juan. Anaqwan, k'aru yookeb' xb'aanunkil laj Juan ut li Jesus?\nLaj Juan kixsub' li Jesus sa' li nima' Jordan ut kixsub'eb' ajwi' sa' ha', eb' li qas qiitz'in. Chanru nasub'e'k sa' ha' junaq qas qiitz'in? Nach'ikmank chixjunil li xtib'el sa' ha', chirix chik a'an na'isiik. Maawa' jo' neke'xb'aanu reheb' li k'uula'al naq neke'k'ehe'k ha' sa'eb' li xjolom. Li Santil Hu naxk'ab'a'i laj Juan cho'q aj kub'sinel ha'. K'a'ut naq laj Juan kixsub' li Jesus sa' ha'?\nLi Jesus kixye re laj Juan naq tsub'e'q sa' ha'. Laj Juan kixsub'e'b' sa' ha' eb' li qas qiitz'in re xk'utb'esinkil naq ke'yot'e'k xch'ool xb'aaneb' li xmaak. Ab'an, ma wank xmaak li Jesus naq kisub'e'k sa' ha'? Ink'a'! Li Jesus, Ralal li Yos, jo'kan naq maak'a' xmaak. K'aru xyaalal naq kisub'e'k sa' ha' li Jesus?\nLi Jesus yook chi k'anjelak cho'q aj peech' naq toj maaji' naxsub' rib' sa' ha'. Jun laj peech' naxyiib' meex, tem malaj chunleb'aal. Laj Jose aj peech' ut kixk'ut li k'anjel a'in chiru li Jesus. Naq li Jesus kichalk sa' Ruuchich'och', maawa' re k'anjelak cho'q aj peech'. Xb'aan naq li Yos ak kixteneb' jun li nimla k'anjel sa' xb'een ut naq kiwulak xhoonal xb'aanunkil li Rajom li xYuwa', kixye re laj Juan naq tsub'e'q sa' ha'. Ma kiwulak chiru li Yos naq kisub'e'k sa' ha' li Jesus?\nNaq li Jesus ki'elk chaq sa' ha', ki'elk chaq sa' choxa jun xyaab' kuxej ut kixye: ‹A'in li walal, li nasahob'resink re inch'ool›. Toja' naq, kixte rib' li choxa ut chanchan jun li mukuy kikub'eek sa' xb'een li xjolom li Jesus. A'an li xsantil musiq'ej li Yos.\nToja' naq li Jesus xko chi k'oxlak chiru 40 kutan sa' li chaqich'och'. Aran wank li Jesus naq laj Tza kixyal rix oxib' sut, re naq tixq'et li xchaq'rab' li Yos. Ab'an li Jesus ink'a' ki'ab'ink chiru.\nChirix chik a'an, li Jesus kixnaw ruheb' li xb'een xtzolom; laj Andres, laj Pedro malaj Simon, laj Felipe, laj Natanael malaj Bartolomeo. Li Jesus ut eb' li xtzolom a'in, koheb' sa' xteepal Galilea ut ke'kanaak sa' li xtenamit laj Natanael aran Cana. Sa' li tenamit a'in kiwank jun li sumlaak, aran naq li Jesus kixsuq'isi cho'q b'iin li ha', li wank sa'eb' li kukb'. A'in li xb'een sachb'ach'oolej kixb'aanu li Jesus.\nAniheb’ li winq li wankeb’ sa’ li eetalil?\nChanru na’uxmank li sub’e’k sa’ ha’?\nAni kixsub’eb’ laj Juan sa’ ha’?\nK’a’ut li Jesus kiraj naq laj Juan tsub’uq re sa’ ha’?\nChanru kixk’utb’esi li Yos naq kiwulak chiru naq kisub’e’k sa’ ha’ li Jesus?\nK’aru kixk’ul li Jesus naq xko chi k’oxlak sa’ li chaqich’och’ chiru 40 kutan?\nAniheb’ li xb’een xtzolom li Jesus? K’aru kixb’aanu li Jesus sa’ li xb’een sachb’ach’oolej?\nChaawil li naxye Mateo 3:13-17.\nK’aru li eetalil kixkanab’ li Jesus chirix li sub’e’k sa’ ha’? (Sal. 40:8, 9; Mat. 28:19, 20; Luc. 3:21, 22.)\nChaawil li naxye Mateo 4:1-11.\nXnawb’al naq li Jesus kiroksi chi’us li Santil Hu, chanru naxkawresi qach’ool xtzolb’al wulaj wulaj li naxye li Santil Hu? (Mat. 4:5-7; 2 Ped. 3:17, 18; 1 Juan 4:1.)\nChaawil li naxye Juan 1:29-51.\nChirix ani kixtaqla laj Juan eb’ li xtzolom? Chanru tqak’am qe rik’in laj Juan? (Juan 1:29, 35, 36; 3:30; Mat. 23:10.)\nChaawil li naxye Juan 2:1-12.\nChanru naxk’ut li xb’een sachb’ach’oolej li kixb’aanu Jesus naq li Jehob’a maak’a’ naxkol chiruheb’ li neke’loq’onink re? (Juan 2:9, 10; Sal. 84:12; Sant. 1:17.)


HECHOS 23 KEK - Laj Pablo quixcaˈyaheb li - Bible Gateway\nHECHOS 23 Kekchi (KEK)\n23 Laj Pablo quixcaˈyaheb li nequeˈtaklan saˈ xbe̱neb laj judío ut quixye reheb: ―Ex cuech tenamitil, la̱in cˈojcˈo inchˈo̱l riqˈuin li xinba̱nu chiru li Dios chalen toj saˈ li cutan anakcuan, chan. 2 Laj Ananías li xyucuaˈil aj tij quixye reheb li cuanqueb chixcˈatk laj Pablo nak teˈxsacˈ saˈ re. 3 Ut laj Pablo quixye re: ―Aˈ li Dios ta̱sacˈok a̱cue la̱at. Chanchanat jun li tzˈac bonbil ru. La̱at chunchu̱cat aran chi rakoc a̱tin saˈ inbe̱n joˈ naxye li chakˈrab. Ut la̱at xakˈet li chakˈrab nak xatakla insacˈbal, chan. 4 Eb li cuanqueb chixcˈatk queˈxye re: ―La̱at yo̱cat chixhobbal li xyucuaˈil aj tij li nacˈanjelac chiru li Dios, chanqueb. 5 Quichakˈoc laj Pablo ut quixye reheb: ―Ex cuech tenamitil, chine̱cuy, incˈaˈ ninnau nak aˈan ta xyucuaˈil aj tij. Tzˈi̱banbil retalil saˈ li Santil Hu naxye chi joˈcaˈin: Incˈaˈ ta̱tzˈekta̱na li nataklan saˈ le̱ tenamit. 6 Nak quixqˈue retal laj Pablo nak saˈ xya̱nkeb li chˈutchˈu̱queb aran cuanqueb aj saduceo ut cuanqueb ajcuiˈ aj fariseo, quixye reheb chi cau xya̱b xcux: ―La̱ex aj judío, cuech tenamitil, la̱in aj fariseo. Ut aj fariseo ajcuiˈ inyucuaˈ. Xban nak ninpa̱b nak teˈcuacli̱k cuiˈchic chi yoˈyo li camenak, joˈcan nak yo̱ xrakbal a̱tin saˈ inbe̱n la̱in, chan laj Pablo. 7 Ut nak quixye aˈin, incˈaˈ chic junaj xcˈaˈuxeb laj fariseo ut eb laj saduceo ut queˈoc chixcuechˈinquil rib. 8 Eb laj saduceo incˈaˈ nequeˈxpa̱b nak nequeˈcuacli cuiˈchic chi yoˈyo li camenak, chi moco nequeˈxpa̱b nak cuan ángel, chi moco nequeˈxpa̱b nak cuan Musikˈej. Abanan eb laj fariseo nequeˈxpa̱b chixjunil aˈ cˈaˈak re ru aˈin. 9 Ut nequeˈxejejnac chixcuechˈinquil ribeb. Ut eb laj tzˈi̱b xcomoneb laj fariseo yo̱queb chixcolbal rix laj Pablo. ―Ma̱ jun ma̱c nakatau chirix li cui̱nk aˈin. Ma̱re anchal junak musikˈej, ma̱re anchal junak ángel x‑a̱tinan re. Incˈaˈ naru topletik riqˈuin li Ka̱cuaˈ, chanqueb. 10 Kˈaxal cuiˈchic queˈxcuechˈi ribeb. Quichal xxiu li coronel ut quixcˈoxla nak ma̱re teˈxpedasi laj Pablo. Quixbokeb li soldado ut quixtaklaheb chirisinquil laj Pablo chiruheb re teˈxcˈam cuiˈchic saˈ li cuartel. 11 Chiru li kˈojyi̱n aˈan li Ka̱cuaˈ quixcˈut rib chiru laj Pablo ut quixye re: ―Cauhak a̱chˈo̱l, at Pablo. Joˈ nak xachˈolob li ya̱l chicuix arin Jerusalén, joˈcan ajcuiˈ nak toxa̱chˈolob li ya̱l chicuix aran Roma, chan.\nEb laj cˈamol be saˈ xya̱nkeb laj judío queˈxcˈu̱b ru chanru nak teˈxcamsi laj Pablo\n12 Cuulajak chic cuanqueb laj judío queˈxchˈutub ribeb ut queˈxcˈu̱b ru cˈaˈru teˈxba̱nu. Queˈxye riqˈuin juramento nak incˈaˈ teˈcuaˈak chi moco teˈucˈak cui incˈaˈ teˈxcamsi laj Pablo. 13 Numenakeb na caˈcˈa̱l chi cui̱nk li queˈxcˈu̱b ru xcamsinquil laj Pablo. 14 Queˈco̱eb riqˈuineb li xbe̱nil aj tij ut riqˈuineb li nequeˈcˈamoc be saˈ xya̱nkeb laj judío ut queˈxye reheb: ―La̱o xkacˈu̱b kib ut xkaba̱nu li juramento nak incˈaˈ totzaca̱nk cui incˈaˈ takacamsi laj Pablo. 15 Joˈcan nak la̱ex rochbeneb li nequeˈtaklan saˈ xbe̱neb laj judío yehomak re li coronel nak tixtakla chak arin laj Pablo cuulaj. Ye re nak te̱raj te̱nau tzˈakal xya̱lal chirix. La̱o ac xkacauresi kib re nak takacamsi nak toj ma̱jiˈ nacˈulun arin, chanqueb. 16 Ut lix yum li ranab laj Pablo quirabi li cˈaˈru yo̱queb chixcˈu̱banquil. Co̱ riqˈuin laj Pablo saˈ cuartel ut quixserakˈi re li cˈaˈru yo̱queb chixcˈu̱banquil chirix. 17 Joˈcan nak laj Pablo quixbok jun li capitán ut quixye re: ―Cˈam li al aˈin riqˈuin li coronel xban nak cuan cˈaˈru tixye re, chan. 18 Ut li capitán quixcˈam li al riqˈuin li coronel ut quixye: ―Laj Pablo li pre̱x xinixbok ut xtzˈa̱ma chicuu nak tincˈam chak a̱cuiqˈuin li al aˈin. Cuan cˈaˈru tixye a̱cue, chan. 19 Ut li coronel quixchap chi rukˈ. Quixcˈam xjunes ut quixpatzˈ re: ―¿Cˈaˈru ta̱cuaj xyebal cue? chan re. 20 Ut li al quixye: ―Eb laj judío xeˈxcˈu̱b ribeb re xtzˈa̱manquil cha̱cuu nak ta̱takla cuulaj laj Pablo re ta̱xic chiruheb li nequeˈtaklan saˈ li templo. Xeˈxye nak toj cuan cˈaˈ re ru teˈraj teˈxtau xya̱lal chirix. Aˈan moco ya̱l ta. Raylal ban teˈraj xba̱nunquil re. 21 Ma̱ba̱nu cˈaˈru teˈxye xban nak numenak caˈcˈa̱l chi cui̱nk teˈramok re saˈ be re xcamsinquil. Eb aˈan queˈxcˈu̱b rib. Queˈxba̱nu li juramento ut queˈxye nak incˈaˈ teˈcuaˈak chi moco teˈucˈak cui incˈaˈ teˈxcamsi laj Pablo. Anakcuan yo̱queb chiroybeninquil cˈaˈru ta̱ye la̱at, chan li al. 22 Ut li coronel quixchakˈrabi li al ut quixye re nak ma̱ ani aj e tixye li cˈaˈru quixye resil re.\nLaj Pablo quicˈameˈ chiru laj Félix li acuabej\n23 Li Coronel quixtakla xcˈambal cuib li capitán ut quixye reheb nak teˈxcauresi cuib ciento chi soldado, ut laje̱b xca̱cˈa̱l li teˈxic chirix cacua̱y ut cuib ciento li cuanqueb xla̱ns re teˈxic toj Cesarea saˈ bele̱b o̱r re kˈojyi̱n. 24 Ut quixye ajcuiˈ nak teˈxcauresi li cacua̱y li ta̱xic cuiˈ laj Pablo. Teˈril chi us re nak ma̱cˈaˈ tixcˈul nak teˈxcˈam riqˈuin laj Félix li acuabej. 25 Ut quixtzˈi̱ba ajcuiˈ jun li hu re tixtakla chirixeb. Naxye chi joˈcaˈin: 26 La̱in laj Claudio Lisias. Nintakla xsahil a̱chˈo̱l, at acuabej Félix. La̱at li kˈaxal nim a̱cuanquil. 27 Li cui̱nk aˈin li yo̱quin chixtaklanquil a̱cuiqˈuin quichapeˈ xbaneb laj judío. Oqueb raj re chixcamsinquil nak quebintau ut quinmakˈ chiruheb la̱in cuochbeneb li soldado xban nak quinqˈue retal nak aˈan tzˈakal aj Roma. 28 Ut quicuaj raj xnaubal cˈaˈru xma̱c nak yo̱queb chixchapbal. Joˈcan nak quincˈam chiruheb li nequeˈtaklan saˈ xya̱nkeb laj judío. 29 La̱in quiqˈue retal nak yo̱queb chixjitbal yal xban lix chakˈrabeb aˈan. Ninnau nak ma̱cˈaˈ xma̱c re teˈxcamsi, chi moco re teˈxqˈue saˈ tzˈalam. 30 Ut xcuabi ajcuiˈ resil nak eb laj judío queˈxcˈu̱b ru chanru nak teˈxcamsi. Joˈcan nak quintakla chi junpa̱t a̱cuiqˈuin. Xinye ajcuiˈ reheb li yo̱queb chi jitoc chirix nak teˈxye a̱cue cˈaˈru xma̱c. Chacuil a̱cuib, chan re li acuabej saˈ li hu li quixtakla laj Claudio. 31 Eb li soldado queˈxcˈam laj Pablo joˈ quiyeheˈ reheb. Queˈxcˈam chi kˈek toj saˈ li tenamit Antípatris. 32 Ut saˈ li cutan jun chic eb li soldado li queˈco̱eb chi rok queˈsukˈi cuiˈchic saˈ li cuartel. Ut eb li cuanqueb chirix cacua̱y queˈco̱eb riqˈuin li acuabej chixcanabanquil laj Pablo. 33 Nak queˈcuulac Cesarea, queˈxkˈaxtesi li hu re li acuabej, ut queˈxkˈaxtesi ajcuiˈ laj Pablo. 34 Ut li acuabej nak quiril xsaˈ li hu, quixpatzˈ re laj Pablo bar xtenamit. Nak quirabi nak aˈan aj Cilicia, quixye re: 35 ―Cha̱lkeb cuan laj jitol a̱cue, tojoˈnak takabi cˈaˈru a̱ma̱c, chan re. Ut quixtakla laj Pablo saˈ rochoch laj Herodes. Aran queˈxtzˈap saˈ jun li naˈajej ut queˈxcˈacˈale re nak incˈaˈ ta̱e̱lelik.


Resil li Santil Hu: Chalen Relikeb’ Egipto Toj Naq Ke’xk’e li Xb’een Awab’ej re Israel - Li naʼaj aʼin xaqabʼanbʼil xbʼaanebʼ laj Testiiw re li Jehobʼa\nLaj Moises kirisiheb' laj Israel sa' li tenamit Egipto ut kixk'ameb' sa' li tzuul Sinai, aran li Yos kixk'e li xchaq'rab' re li xtenamit. Chirix chik a'an laj Moises kixtaqla 12 chi winq chi rilb'al li tenamit Canaan. Ab'an 10 reheb' li winq ke'xye naq li wankeb' Canaan jwal nimeb' ut kaweb' rib', jo'kan naq eb' laj Israel ke'raj sutq'iik Egipto. Li Yos kichalk xjosq'il xb'aan naq eb' laj Israel moko kaweb' ta xpaab'al. Ut kixk'eheb' chi xb'eeninkil rib' sa' li chaqich'och' chiru 40 chihab'.\nToja' naq li Yos kixsik' ru laj Josue re naq a'an tk'amoq reheb' laj Israel sa' li tenamit Canaan. Li Jehob'a kixb'aanu eb' li sachb'ach'oolej re naq te'ruuq reechaninkil li tenamit. Kixb'aanu naq li nima' Jordan tchaqik, kixb'aanu naq li xnub'aal li tenamit Jerico tt'ane'q ut kixb'aanu ajwi' naq li Saq'e tkanaaq sa' xyi li choxa chiru jun kutan. Naq kinume'k waqib' chihab' eb' laj Israel ke'reechani li tenamit Canaan.\nChiru 356 chihab' junes eb' aj raqol aatin ke'awab'ejink re li tenamit Israel. Laj Josue kiwank cho'q xb'een aj raqol aatin. Qatzolaq chirix laj Barac, laj Gedeon, laj Jefte, laj Sanson ut laj Samuel. Jo'kan ajwi' chirixeb' li ixq jo' li xRahab, li xDebora, li xJael, li xRut, li xNoemi ut xDalila. Chiru 396 chihab' kik'ulmank chixjunil li wank sa' li ROX Tasal a'in.\nSAʼ LI TASAL AʼIN


Xkʼeebʼal jun rehebʼ li seeraqʼ\nXkʼutbʼal chanru xyeebʼal Raatin li Yos\nXsaabʼesinkil li Chʼutlebʼaal Kabʼl\nLi Santil Hu naxkʼut naq wank wiibʼ chʼuut chi winq li nekeʼxbʼeeresi li xkʼanjel li Yos: ebʼ li cheekel winq ut ebʼ li nekeʼtenqʼank rehebʼ (Filipenses 1:1, Li Santil Hu, Wycliffe Bible Translators, [Wy]). Joʼkan naq saʼ naabʼal chi chʼuut wankebʼ wiibʼ oxibʼ rehebʼ laj kʼamol bʼe aʼin. Abʼan, kʼaru xkʼanjelebʼ laj tenqʼanel saʼ li chʼuut?\nNekeʼxtenqʼa li nekeʼjolomink re li chʼuut. Ebʼ laj tenqʼanel saʼ li chʼuut kawebʼ xpaabʼal ut nekeʼxbʼaanu chiʼus li kʼanjel. Wankebʼ saajebʼ ut wankebʼ ak tiixebʼ chik. Ebʼ laj tenqʼanel yalaq kʼaru chi kʼanjelil nekeʼxbʼaanu saʼ li chʼuut ut aʼan natenqʼank rehebʼ li cheekel winq re naq inkʼaʼ teʼxlaatzʼa ribʼ naq yooqebʼ chi kʼutuk malaj chi xbʼeeresinkil li chʼuut.\nNekeʼxbʼaanu jalan jalanq li kʼanjel. Ebʼ laj tenqʼanel saʼ li chʼuut nekeʼroksi li ulaʼ ut nekeʼxkʼe xnaʼaj. Ut wankebʼ nekeʼxkʼe xsonil li bʼich, nekeʼxjekʼi li tasal hu, nekeʼxbʼir rix li tumin, nekeʼril bʼar tpuktesimanq li chaabʼil esilal ut nekeʼtenqʼank chi xyiibʼankil ut xsaabʼesinkil li Chʼuutlebʼaal Kabʼl re naq chʼinaʼusaq. Ut maare wank sut teʼyeheʼq re naq teʼxtenqʼa li ak tiixebʼ chik. Joʼkan naq oxloqʼinbʼilebʼ ru laj tenqʼanel. Nekeʼxbʼaanu chi anchal xchʼool yalaq kʼaru chi kʼanjel li nekeʼkʼeheʼk rehebʼ (1 Timoteo 3:13).\nNekeʼxyuʼami li naxye li Santil Hu. Ebʼ laj tenqʼanel nekeʼsikʼeʼk ru xbʼaan naq nekeʼxyuʼami li naxye li Santil Hu. Naq nekeʼxnumsi junaq li kʼanjel malaj li seeraqʼ saʼ li chʼutam, nekeʼxkawresi qapaabʼal. Ut naq nekeʼkʼamok bʼe chi xpuktesinkil Raatin li Yos, nokooʼeʼxtenqʼa chi kʼanjelak chi anchal qachʼool chiru li Yos. Saʼ xkʼabʼaʼ naq chaabʼilebʼ xnaʼlebʼ, sa saʼ qachʼool ut chiqajunilo wanko saʼ junajil (Efesios 4:16). Ut maare twulaq xqʼehil naq teʼxaqabʼaaq choʼq cheekel winq saʼ li chʼuut.\nChanruhebʼ xnaʼlebʼ laj tenqʼanel?\nKʼaru nekeʼxbʼaanu laj tenqʼanel re naq us t-elq li kʼanjel saʼ li chʼuut?\nNaq tatwulaq saʼ li Chʼutlebʼaal Kabʼl kʼe aahoonal chi aatinak rikʼin junaq rehebʼ li cheekel winq malaj junaq laj tenqʼanel ut li xjunkabʼal, ut chi joʼkan taanawebʼ ru chixjunilebʼ.


Mateo 2 - Sagrada Biblia [[Sagrada Biblia] Qeqchi Bible]\nNak cuânk chok' rey laj Herodes, li Jesús quiyo'la aran Belén xcuênt Judea. Cuanqueb aj k'e que'chal chak sa' releb sak'e ut que'cuulac Jerusalén.\nQue'patz'oc ut que'xye: -¿Bar cuan lix reyeb laj judío xyo'la? Xochal xban nak xkil chak toj sa' releb sak'e li chahim retalil lix yo'lajic ut xochal chixlok'oninquil, chanqueb.\nUt nak quirabi a'an, li rey Herodes quisach xch'ôl ut qui-oc xc'a'ux jo' ajcui' chixjunileb li cuanqueb Jerusalén.\nUt laj Herodes quixch'utubeb chixjunil li xbênil aj tij jo' eb ajcui' laj tz'îb sa' li tenamit ut quixpatz' reheb bar tâyo'lâk li Cristo.\nUt eb a'an que'chak'oc ut que'xye re: -Aran Belén xcuênt Judea xban nak jo'can tz'îbanbil chak xban li profeta.\nJo'ca'in tz'îbanbil sa' li Santil Hu: Li tenamit Belén, xch'och'eb laj Judá, moco k'axal ca'ch'in ta lix cuanquil sa' xyânkeb li xnînkal ru tenamit re Judá xban nak aran tâêlk jun Acuabej ut a'an tâberesînk re lin tenamit Israel. (Miq. 5:2)\nTojo'nak laj Herodes quixbokeb laj k'e sa' mukmu ut quixpatz' reheb jok'e tz'akal quic'utun li chahim.\nUt nak quixtaklaheb Belén quixye reheb: -Ayukex aran Belén ut q'uehomak êch'ôl chixsic'bal toj retal têtau li c'ula'al. Ut nak têtau chak, tolêye cue re nak tinxic ajcui' lâin ut toxinlok'oni chak, chan.\nUt nak que'rabi li quixye li rey, eb laj k'e que'côeb. Ut li chahim li que'ril chak sa' releb sak'e yô chi xic c'amol be chiruheb tojo'nak quixakli sa' xbên li na'ajej cuan cui' li c'ula'al.\nUt c'ajo' nak que'saho' sa' xch'ôleb chirilbal li chahim nak quixakli sa' xbên li na'ajej a'an.\nUt nak que'oc sa' li cab, que'xtau li c'ula'al rochben lix María li na'bej. Ut que'xcuik'ib rib chiru li Jesús ut que'xlok'oni. Ut que'xte lix c'ûlebâleb ut que'xq'ue lix mâtan. Ut li mâtan li que'xq'ue, a'an li oro, li incienso ut li sununquil ban mirra xc'aba'.\nUt que'c'utbesîc chiruheb xban li Dios sa' xmatq'ueb nak inc'a' chic te'suk'îk riq'uin laj Herodes. Sa' jalan chic be que'xc'am nak que'suk'i sa' xtenamiteb.\nUt nak ac xcôeb laj k'e, jun x-ángel li Kâcua' quixc'ut rib chiru laj José sa' xmatc' ut quixye re: -Cuaclin, c'am li c'ula'al jo' cui' lix na'. Tex-êlk arin ut ayukex sa' li tenamit Egipto. Ut aran texcanâk toj lâin toxinyehok âcue. Tex-êlelik xban nak laj Herodes oc re chixsic'bal li c'ula'al re xcamsinquil.-\nUt laj José qui-aj ru, quicuacli ut quixc'am li c'ula'al jo' cui' lix na' ut sa' ajcui' li k'ojyîn a'an que'côeb Egipto.\nUt que'cuan aran Egipto toj quicam laj Herodes. A'an quic'ulman jo' quixtz'îba li profeta li quiyehe' re xban li Kâcua' nak quixye: Sa' li tenamit Egipto quinbok chak li cualal, chan. (Ose. 11:1)\nA'ut laj Herodes nak quiril nak quibalak'îc xbaneb laj k'e, k'axal nak quichal xjosk'il. Ut quixtakla xcamsinquil chixjunileb li coc' têlom cuanqueb Belén, jo' cui' sa' eb li na'ajej cuanqueb chixc'atk. Que'camsîc chixjunileb li coc' têlom li toj c'ula'aleb jun xxiquic aj ca'cab chihab xban nak quixbir rix c'a'ru li cutan quiyo'la cui' li c'ula'al jo' quiyehe' re xbaneb laj k'e.\nJo'can nak quitz'akloc ru li yebil xban li profeta Jeremías nak quixye chi jo'ca'in:\nQui-abîc li yâbac sa' li tenamit Ramá xban li nimla rahil ch'ôlej, ut yot'ba ch'ôlej li que'xc'ul. A'an eb li ixk aj Israel nak yôqueb chi yâbac chirixeb lix coc'al. Ut inc'a' chic neque'raj xc'ojobanquil xch'ôleb xban nak ac camenakeb chic lix coc'aleb. (Jer. 31:15)\nUt nak quicam laj Herodes, jun x-ángel li Kâcua' quixc'utbesi rib chiru laj José sa' xmatc' aran Egipto.\nUt quixye re: -Cuaclin. C'am li c'ula'al jo' cui' li na'bej ut texxic cui'chic sa' li tenamit Israel xban nak xe'cam li que'ajoc re xcamsinquil li c'ula'al, chan.\nUt laj José quicuacli, quixc'am li c'ula'al jo' cui' lix na' ut quichal sa' li tenamit Israel.\nUt nak quirabi resil nak a' laj Arquelao chic li rey aran Judea rêkaj laj Herodes lix yucua', laj José quixucuac chi xic aran. Ut nak quic'utbesîc chiru sa' xmatc', que'côeb sa' jun na'ajej xcuênt Galilea.Que'chal ut que'cuan sa' jun li tenamit Nazaret xc'aba' xcuênt Galilea. A'in quic'ulman jo' que'xye li profeta nak que'xye nak aj Nazaret tixc'aba'in.\nQue'chal ut que'cuan sa' jun li tenamit Nazaret xc'aba' xcuênt Galilea. A'in quic'ulman jo' que'xye li profeta nak que'xye nak aj Nazaret tixc'aba'in.


Hechos 3 - Sagrada Biblia [[Sagrada Biblia] Qeqchi Bible]\nSa' jun li cutan que'côeb sa' li templo laj Pedro rochben laj Juan oxib ôr re ecuu sa' x-ôril li tijoc.\nRajlal cutan nac'ame' jun li cuînk inc'a' nabêc chalen sa' xyo'lajic ut naq'uehe' chire li oquebâl re li templo. Lix c'aba' li oquebâl a'an "Ch'ina'us". Naq'uehe' li yaj aran re tixtz'âma c'a'ru re riq'uineb li neque'oc sa' li templo.\nLi cuînk a'in quiril nak yôqueb chi oc sa' li templo laj Pedro ut laj Juan. Qui-oc chixtz'âmanquil c'a'ru re reheb.\nLaj Pedro ut laj Juan que'cana chirilbal li yaj ut laj Pedro quixye re: -Ilon chak kiq'uin.-\nNak quirabi li cuînk li c'a'ru quixye, qui-oc chiroybeninquil c'a'ru te'xq'ue re.\nLaj Pedro quixye re: -Mâc'a' intumin lâin re tinq'ue âcue. Abanan li c'a'ru cuan cuiq'uin tinq'ue âcue. Sa' xc'aba' li Kâcua' Jesucristo laj Nazaret, ninye âcue cuaclin ut bên, chan re.\nUt nak quixye a'in, quixchap ut quixcuaclesi riq'uin lix nim uk'. Sa' junpât quicacuu li xbên rak ut li rok li cuînk.\nSa' junpât quixakli ut quibêc. Ut qui-oc sa' li templo rochbeneb. Yô chi pisc'oc xban xsahil xch'ôl ut yô chixlok'oninquil li Dios.\nChixjunileb li tenamit que'iloc re chi bêc ut chixlok'oninquil li Dios.\nC'ajo' nak que'xucuac ut sachsôqueb xch'ôl chirilbal li cuînk a'an, xban nak que'xnau ru nak a'an li nac'ojla chixtz'âmanquil c'a'ru re chire li oquebâl "Ch'ina'us" xc'aba'.\nUt li cuînk li quiq'uirtesîc inc'a' quiraj xcanabanquil rib riq'uineb laj Pedro ut laj Juan. Yô chi bêc rochbeneb. Ut chixjunileb sachsôqueb xch'ôl chirilbal li quic'ulman. Que'côeb sa' ânil sa' li templo ut que'xch'utub ribeb sa' li oquebâl Salomón xc'aba', cuanqueb cui' laj Pedro ut laj Juan.\nNak laj Pedro quirileb, quixye reheb: -Lâex aj Israel, ¿c'a'ut nak sachso êch'ôl nequexcana xban li c'a'ru xc'ulman? ¿C'a'ut nak yôquex chikilbal? ¿Ma nequec'oxla lâex nak lâo xkaq'uirtesi li cuînk a'in kajunes? ¿Ma xban ta bi' kacuanquil ut li kachâbilal nak xkaq'ue chi bêc li cuînk a'in?\nLi Dios li que'xlok'oni chak laj Abraham, laj Isaac ut laj Jacob jo'queb ajcui' li kaxe'tônil yucua', a'an quiq'uehoc xcuanquil li Jesucristo laj c'anjel chiru. Ut lâex quek'axtesi a'an re laj Pilato. Ut nak laj Pilato quiraj raj rach'abanquil, lâex inc'a' queraj.\nLâex inc'a' queraj xcolbal rix li santil cuînk a'in, li tîc xch'ôl. A' chic laj camsinel queq'ue chi ach'abâc.\nLâex queq'ue chi camsîc a'an, ut a'an li naq'uehoc yu'am. Abanan quicuaclesîc cui'chic chi yo'yo xban li Dios sa' xyânkeb li camenak. Ut a'an li nakach'olob xyâlal lâo xban nak lâo xkil chi tz'akal nak quicuacli.\nLi cuînk a'in xq'uira sa' xc'aba' li Jesús. Riq'uin xpâbanquil li Jesús xq'uira chi junaj cua li cuînk a'in li nequenau ru ut yôquex chirilbal.\nJo'can ut ex cuas cuîtz'in, lâin ninnau nak queq'ue chi camsîc li Jesús xban nak inc'a' nequenau xyâlal jo'queb ajcui' li neque'taklan sa' êbên.\nRiq'uin a'in quitz'akloc ru li que'xye chak li profeta najter nak que'xye nak tento tixc'ul li rahobtesîc li Cristo li Mesías, xban nak jo'can quixye li Dios.\nJo'can ut nak yot'omak êch'ôl ut jalomak êc'a'ux ut sic'omak li Kâcua' re nak a'an tixcuy tixsach lê mâc. Ut li Kâcua' tixq'ue xcacuilal ut xsaylal êch'ôl.\nLi Dios tixtakla cui'chic chak li Jesucristo sa' ruchich'och' xban nak a'an li Mesías li ac xakabanbil chak najter re xcolbaleb chiru li raylal li cuanqueb sa' ruchich'och'.\nAbanan tento nak cuânk chak aran sa' choxa toj tâcuulak xk'ehil nak tâtz'aklok ru chixjunil jo' que'xch'olob xyâlal li santil profeta junxilaj jo' quiyehe' reheb xban li Dios.\nLaj Moisés quixye reheb li kaxe'tônil yucua', "Li Kâcua' lê Dios tixq'ue junak profeta sa' êyânk sic'bil ru xban jo' lâin. Êcomon ajcui' lâex. Chebânu chixjunil li c'a'ru tixye êre.\nUt li ani inc'a' tixpâb li c'a'ru tixye li profeta a'an, tâisîk sa' xyânkeb lix tenamit li Dios ut tâsachek' ru." (Deut. 18:18-19)\nChalen nak quicuan li profeta Samuel chixjunileb li profeta que'xye ajcui' resil li c'a'ru tâc'ulmânk sa' eb li cutan a'in.\nLâex ralal xc'ajol eb li profeta ut lâex texc'uluk re li quiyechi'îc reheb lê xe'tônil yucua'. Nak li Dios quixbânu li contrato riq'uin laj Abraham, quixye re, "Chixjunileb li cuanqueb sa' ruchich'och' te'osobtesîk sa' xc'aba'eb lâ cualal âc'ajol."Nak li Dios quixtakla chak li ralal, quixtakla xbên cua êriq'uin lâex aj judío re êrosobtesinquil re nak chêjunjûnkalex têyot' êch'ôl ut têjal êc'a'ux ut têcanab xbânunquil li mâusilal.\nNak li Dios quixtakla chak li ralal, quixtakla xbên cua êriq'uin lâex aj judío re êrosobtesinquil re nak chêjunjûnkalex têyot' êch'ôl ut têjal êc'a'ux ut têcanab xbânunquil li mâusilal.


Génesis 50 - Sagrada Biblia [[Sagrada Biblia] Qeqchi Bible]\n&nbspNak quiril nak camenak chic lix yucuaß, laj José ticto quixkßalu ut quirutzß ru ut quiyâbac.\n&nbspTojoßnak quixtakla xbokbaleb lix môs li nequeßbanoc camenak re nak incßaß tâchuhokß. Ut eb aßan queßxban li camenak re nak incßaß tâchuhokß.\n&nbspCaßcßâl cutan tzßakal queßxban cuiß li camenak. Ut eb laj Egipto lajêb xcâcßâl cutan queßrahoß saß xchßôl xban xcamic laj Jacob.\n&nbspUt nak quirakeß li lajêb xcâcßâl cutan nak raheb saß xchßôl xban xcamic lix yucuaßeb, laj José quiâtinac riqßuineb li cuanqueb saß rochoch laj faraón. Quixye reheb, —Cui niquinêra, têbânu li usilal aßin cue. Tex-âtinak chicuix riqßuin laj faraón.\n&nbspUt têye re chi joßcaßin: Junxil nak toj yoßyo lin yucuaß, lâin xinbânu li juramento riqßuin. Ut lin yucuaß quixye cue, “Chi sêb nincam,” chan cue. “Tâbânu li usilal. Tinâmuk chak aran Canaán saß li naßajej li ac becbil inban junxil saß li ochoch pec li cuan Macpela,” chan cue lin yucuaß nak toj yoßyo. Ut anakcuan tintzßâma usilal chêru nak têye re laj faraón nak tinixcanab chi xic aran chixmukbal inyucuaß camenak. Caßaj cuiß toxinmuk chak lin yucuaß ut tinsukßîk cuißchic arin, chan laj José reheb.\n&nbspNak laj faraón quirabi resil nak târaj xic laj José, quixye: —Us. Ayu. Muk chak lâ yucuaß joß xtzßâma châcuu, chan laj faraón.\n&nbspUt laj José cô chixmukbal lix yucuaß. Numtajenak xqßuialeb li queßcôeb chirix. Queßcôeb laj tenkßom re laj faraón, joß ajcuiß li cuan xcuanquil saß rochoch laj faraón. Queßcôeb ajcuiß li nînkeb xcuanquil saß li tenamit Egipto.\n&nbspQueßcôeb ajcuiß chixjunileb li cuanqueb saß rochoch laj José. Queßcôeb li ras ut li rîtzßin laj José. Queßcôeb ajcuiß li cuanqueb saß rochoch lix yucuaß camenak. Caßaj chic eb li cocßal ut li quetômk queßcana saß li tenamit Gosén.\n&nbspQueßcôeb ajcuiß nabal li soldados saß eb li carrêt ut nabaleb ajcuiß queßcôeb chirix cacuây. Chi joßcaßin numtajenak xqßuialeb laj mukunel li queßcôeb.\n&nbspQueßcuulac jun pacßal li nimaß Jordán saß li naßajej li nequeßtenoc cuiß trigo. Laj êchal re li naßajej aßan, aßan aj Atad xcßabaß. Ut aran laj José queßxyoßle cuißchic cuukub cutan lix yucuaß camenak. Ut nequeßhuyhut chi yâbac xban xrahileb xchßôl.\n&nbspNak eb laj cananeo queßril nak yôqueb chi yoßlecß cuukub cutan, queßxye, —Aßan jun nimla rahil chßôlejil chokß reheb laj Egipto, chanqueb. Xban aßan queßxqßue Abel-mizraim chokß xcßabaß li naßajej aßan. Li naßajej aßan cuan jun pacßal li nimaß Jordán.\n&nbspQueßxbânu li ralal laj Jacob joß li quixtzßâma chiruheb.\n&nbspQueßxpako lix caxonil lix yucuaß saß xbêneb lix tel ut queßxcßam aran Canaán. Ut queßxmuk aßan saß li ochoch pec li cuan Macpela, li cuan jun pacßal Mamre. Aßan li muklebâl li quixlokß laj Abraham junxil riqßuin laj Efrón laj hitita.\n&nbspNak quirakeß li mukuc, laj José quisukßi cuißchic Egipto rochbeneb li ras ut li rîtzßin. Queßsukßi ajcuiß chak chixjunileb li joß qßuial li queßcuulac chirix chixmukbal lix yucuaß.\n&nbspChirix lix camic li yucuaßbej, eb li ras laj José queßoc chi cßoxlac ut queßxye chi ribileb rib: —Anakcuan mâre xicß chic toril laj José. Mâre tixye ke nak tento takatoj rix li kamâc li kabânu chak re junxil, chanqueb.\n&nbspEb aßan queßxye re laj José: —Nak toj yoßyo li kayucuaß, aßan x-âtinac kiqßuin ut xye ke nak takaye âcue li râtin.\n&nbspAßin li râtin li kayucuaß. “Tintzßâma châcuu nak tâcuy xmâqueb lâ cuas riqßuin li cßaßru xeßxbânu chak âcue junxil,” chan ke. Ut anakcuan lâo yôco chixtzßâmanquil châcuu. Lâo nakanau nak yibru kabânu chak âcue junxil. Lâo nakalokßoni li Dios li quixlokßoni li kayucuaß camenak, chanqueb re laj José. Nak laj José quirabi li râtineb li ras, quiyâbac.\n&nbspEb li ras laj José queßjiloc chixcßatk. Queßxcuikßib rib saß chßochß chiru ut queßxye re, —Anakcuan lâo cuanco arin ut takaqßue kib rubel âtakl, chanqueb re laj José.\n&nbspUt laj José quixye reheb: —Mexxucuac. ¿Ma lâin ta biß li Kâcuaß Dios chi rakoc âtin saß êbên? chan.\n&nbspRelic chi yâl nak lâex xeyâba li incßaß us saß inbên. Abanan li Kâcuaß Dios xjal ru chokß usilal. Xban nak cuanquin arin lâin, nabaleb toj yoßyôqueb inban. Nabal li tenamit xeßcoleß saß incßabaß lâin nak xcuan li cueßej.\n&nbspAnakcuan mexxucuac chic lâex. Lâin chic tin-ilok êre ut tinqßue ajcuiß li cßaßru tâpaltok êre, joß ajcuiß reheb lê cocßal, chan laj José. Ut laj José quixcßojobeb xchßôl li ras nak quiâtinac riqßuineb saß usilal.\n&nbspLaj José quicana saß li tenamit Egipto. Aran ajcuiß queßcana chixjunileb li ralal xcßajol lix yucuaß camenak. Chixjunil lix chihab laj José, aßan jun ciento riqßuin lajêb chihab.\n&nbspChiru laj José queßyoßla lix cocßal laj Efraín, joß ajcuiß lix cocßal laj Maquir li ralal laj Manasés. Laj Maquir, aßan li ri laj José. Lix cocßal laj Maquir chanchan ajcuiß ralal laj José nak narileb.\n&nbspSaß jun li cutan, laj José quixye reheb li ras: —Lâin chi sêb nincam. Li Kâcuaß Dios tâilok êre chi junelic. Ut aßan tâisînk êre saß li tenamit aßin ut texcßam cuißchic saß li tenamit Canaán. Aßan li chßochß li yechißinbil chak najter xban li Kâcuaß Dios reheb laj Abraham, laj Isaac ut laj Jacob, chan.\n&nbspLaj José quixye ajcuiß reheb: —Anakcuan lâex têbânu junak li juramento cuiqßuin. Nak li Kâcuaß Dios texrisi saß li tenamit aßin, têbânu usilal, têcßam lin bakel chêrix nak texxic, chan laj José. Ut eb li ras laj José queßxcßul xchßôl li juramento li quixye reheb.Laj José jun ciento riqßuin lajêb chihab cuan re nak quicam. Ut eb aßan queßxban li camenak José re nak incßaß tâchuhokß. Ut queßxqßue saß xcaxonil aran Egipto.\n&nbspLaj José jun ciento riqßuin lajêb chihab cuan re nak quicam. Ut eb aßan queßxban li camenak José re nak incßaß tâchuhokß. Ut queßxqßue saß xcaxonil aran Egipto.


Franciscans International: qeqchi\nLi kaqi yajel COVID-19 ut eb’ Xtenamit aj Ralch’och’\nXhuhil li na’leb’ tentook xb’aanunkil naxk’e li ONU ut jalan chik molam chi rix li kaqi yajel COVID-19\nLi rajom li hu a’in a’an xtenq’ankileb’ laj ralch’och’ ut eb’ li nake’kolok xk’ulub’ aj ralch’och’. Jo’kan aj wi’ li molam Franciscans Internacional (FI) naxsik’ naq a’anaq jun xk’anjelab’aaleb’ re naq te’k’aayq roksinkil li raatinul, chank ru naq k’uub’anb’il ut li na’leb’ nake’xye li jalanjalanq chi molam nak’anjelak chi rix Xk’ulub’ aj Ralch’och’ re li Xmolamil Ab’l Tenamit re naq ink’a’ ch’a’ajkaq k’anjelak sa’ xteepal li qatenamit ut sa’ jalan chik tenamit.\nLi junjunq chi hu na’aatinak chi rix jalanjalanq chi na’leb’, sa’ xtiklajik natawmank xch’olob’ankil li ch’a’ajkilal, chi rix a’an natawmank li tento raj xb’aanunkil, li k’a’ ru nake’xye jalan chik molam ut sa’ xraqik natawmank kiib’ oxib’ chik na’leb’ natawmank sa’ jalan chik hu re li junjunq chi na’leb’.\nYaal aj wi’ naq li tento raj xb’aanunkil nayeemank, na’aatinak chi rix naq xsutunk li kaqi yajel COVID-19, naab’al reheb’ a’an naruhank roksinkil cho’q re aatinak chi rix xnimqal ch’a’ajkilal ut chi rix li xk’ulub’ li poyanam.\nLi hu xyiib’amank wank aj wi’ sa’ Ingles, kaxlan aatin ut portugués.\nNaq naru tat-ile’q ut li kutb’il b’an naq yook xyajoninkil li kaqi yajel COVID-19\nXchaq’rab’il naq maak’a’aq tz’eqtaanank\nEb’ li ixq ut na’leb’ chi rix li ixqilal ut winqilal\nXnawb’al li esilal chi rix li kaqi yajel COVID-19\nK’ulub’ank, chi nawb’il ut yeeb’il resil naq yookeb’ chi k’anjelak laj nimqi yakonel\nLa najteril b’anok\nLi ha’ ut li saqob’resinkil ru\nLi K’ulub’ej ut naq tz’aqal toowa’aq\nPoyanam nake’kolok rix k’ulub’ej\nDownload all the fact-sheets in Q’eqchi


1 CORINTIOS 2 KEK - Joˈcan ut ex herma̱n, nak xincuulac - Bible Gateway\n1 CORINTIOS 2 Kekchi (KEK)\n2 Joˈcan ut ex herma̱n, nak xincuulac e̱riqˈuin chixchˈolobanquil xya̱lal li ra̱tin li Dios, incˈaˈ xina̱tinac riqˈuin a̱tin chˈaˈaj xtaubal ru ut incˈaˈ xina̱tinac re xcˈutbal nak cuan innaˈleb. 2 Xban nak incˈaˈ xcuaj xcˈutbal nak cuan innaˈleb, joˈcan nak caˈaj cuiˈ chirix lix camic li Cristo chiru li cruz xina̱tinac. 3 Nak cuanquin e̱riqˈuin ninsicsot xban inxiu nak yo̱quin chi a̱tinac e̱riqˈuin xban nak incˈaˈ cau inchˈo̱l. 4 Nak xinchˈolob xya̱lal che̱ru incˈaˈ xina̱tinac riqˈuin a̱tin joˈ nequeˈxba̱nu li cuanqueb xnaˈleb saˈ ruchichˈochˈ. Xinchˈolob ban xya̱lal che̱ru joˈ quixcˈut chicuu li Santil Musikˈej, ut li Santil Musikˈej quiqˈuehoc xcuanquil li cua̱tin. 5 La̱in incˈaˈ xina̱tinac e̱riqˈuin joˈ nequeˈxba̱nu li cuanqueb xnaˈleb xban nak incˈaˈ nacuaj nak ta̱cua̱nk e̱pa̱ba̱l saˈ xcˈabaˈ xnaˈlebeb li cui̱nk; saˈ xcˈabaˈ ban xcuanquil li Dios xexpa̱ban.\nLi Dios naxcˈut chiku li xya̱lal\n6 Li ac cauheb xchˈo̱l saˈ lix pa̱ba̱leb, nequeˈka̱tina riqˈuin a̱tin moco yalak ani ta ta̱taˈok ru. Aˈin ma̱cuaˈ xnaˈleb li ruchichˈochˈ chi moco xnaˈlebeb li nequeˈtaklan saˈ ruchichˈochˈ. Lix naˈlebeb na‑osoˈ joˈ nak nequeˈosoˈ eb aˈan. 7 Abanan la̱in ninchˈolob xya̱lal li naˈleb li quixqˈue li Dios. Li naˈleb aˈan mukmu nak quicuan chak junxil. Incˈaˈ natauman ru nak quicuan. Abanan chalen chak najter kˈe cutan nak toj ma̱jiˈ quixyi̱b li ruchichˈochˈ ac cuan chak saˈ xchˈo̱l li Dios nak tixqˈue li kalokˈal ut li kalokˈal, aˈan li kacolbal. 8 Ma̱ jun li nequeˈtaklan saˈ ruchichˈochˈ queˈxtau ru li naˈleb aˈin. Cui ta queˈxtau ru, incˈaˈ raj queˈxcamsi chiru cruz li Ka̱cuaˈ Jesucristo, laj e̱chal re li lokˈal. 9 Joˈcaˈin tzˈi̱banbil saˈ li Santil Hu chirix li kalokˈal:\nLi incˈaˈ na‑ilman ru chi moco na‑abi̱c chi moco nacˈoxla̱c xbaneb li cui̱nk, aˈan li quixcˈu̱b li Dios chokˈ reheb li nequeˈrahoc re.\n10 Aban li Dios quixcˈutbesi chiku li naˈleb aˈin xban li Santil Musikˈej. Li Santil Musikˈej naxnau chixjunil lix naˈleb li Dios li kˈaxal chˈaˈaj xtaubal ru. 11 Ma̱ ani nanaˈoc re cˈaˈru cuan saˈ xchˈo̱l li junju̱nk. Caˈaj cuiˈ li junju̱nk nanaˈoc re. Joˈcan ajcuiˈ lix cˈaˈux li Dios. Ma̱ ani nanaˈoc re. Caˈaj cuiˈ li Santil Musikˈej nanaˈoc re. 12 Li Dios quixqˈue ke jun li Musikˈej. Ma̱cuaˈ yal xmusikˈ cui̱nk li cuan kiqˈuin. Aˈ lix Santil Musikˈ li Dios, aˈan li cuan kiqˈuin. Li Dios quixqˈue ke li Santil Musikˈej re nak takatau ru li cˈaˈru naxqˈue ke riqˈuin xnimal rusilal. 13 Incˈaˈ yo̱co chi a̱tinac chirix li naˈleb aˈin riqˈuin a̱tin xkacˈoxla kajunes. Yo̱co ban chi a̱tinac riqˈuin a̱tin quicˈutbesi̱c chiku xban li Santil Musikˈej. Li xya̱lal li naxcˈut chiku li Santil Musikˈej la̱o nakachˈolob chiruheb li cuan li Santil Musikˈej riqˈuineb. 14 Li ani ma̱cˈaˈ li Santil Musikˈej riqˈuin incˈaˈ naxcˈu̱luban li xya̱lal li naxcˈut li Santil Musikˈej. Aˈan to̱ntil naˈleb chiru xban nak incˈaˈ naxtau ru. Caˈaj cuiˈ li ani cuan li Santil Musikˈej riqˈuin naru tixtau ru xban nak li Santil Musikˈej aˈan li nacˈutuc re li xya̱lal chiru. 15 Li ani cuan li Santil Musikˈej riqˈuin naxnau bar cuan li ya̱l ut naxnau ajcuiˈ bar cuan li incˈaˈ ya̱l. Ut li ani ma̱cˈaˈ li Santil Musikˈej riqˈuin incˈaˈ naxtau ru lix naˈleb li cuan li Santil Musikˈej riqˈuin. 16 Joˈcaˈin tzˈi̱banbil saˈ li Santil Hu: Ma̱ ani nanaˈoc re lix cˈaˈux li Ka̱cuaˈ. Ma̱ ani naru naqˈuehoc xnaˈleb. Ma̱ ani naxnau lix cˈaˈux li Dios yal xjunes. Abanan xban nak la̱o cuan li Santil Musikˈej kiqˈuin, cuan ajcuiˈ lix cˈaˈux li Cristo kiqˈuin.


HEBREOS 7 KEK - Laj Melquisedec - Laj Melquisedec aˈan - Bible Gateway\nHEBREOS 7 Kekchi (KEK)\n7 Laj Melquisedec aˈan li rey re li tenamit Salem. Aˈan ajcuiˈ laj tij chiru li nimajcual Dios. Laj Melquisedec qui‑el chak chixcˈulbal laj Abraham ut quirosobtesi nak quisukˈi chak chixsachbal ruheb li rey. 2 Ut li joˈ qˈuial quire̱chani chak laj Abraham saˈ li ple̱t riqˈuineb li rey, quixqˈue li junju̱nk saˈ xlaje̱tkil re laj Melquisedec. Li cˈabaˈej Melquisedec naraj naxye “rey re li ti̱quilal”. Ut li cˈabaˈej Salem naraj naxye “tuktu̱quil usilal”. Joˈcan nak laj Melquisedec, aˈan rey re li ti̱quilal ut rey re li tuktu̱quil usilal. 3 Incˈaˈ nanauman ani lix yucuaˈ laj Melquisedec chi moco lix naˈ chi moco lix xeˈto̱nil yucuaˈ. Incˈaˈ nanauman chirix lix yoˈlajic chi moco lix camic. Laj Melquisedec, aˈan retalil li Jesucristo ut aˈan laj tij chi junelic. 4 Qˈuehomak retal nak laj Melquisedec, kˈaxal nim xcuanquil chiru laj Abraham. Laj Abraham, aˈan xyucuaˈeb laj Israel, abanan quixqˈue re laj Melquisedec li junju̱nk saˈ xlaje̱tkil li quire̱chani chak saˈ li ple̱t. 5 Tzˈi̱banbil saˈ li chakˈrab li quiqˈueheˈ re laj Moisés nak eb li cristian teˈxqˈue reheb laj tij li junju̱nk saˈ xlaje̱tkil li cˈaˈru cuan reheb. Eb laj tij, aˈan eb li ralal xcˈajol laj Leví. Queˈxba̱nu chi joˈcan usta laj Abraham, aˈan lix xeˈto̱nil yucuaˈ chixjunileb, laj tij joˈqueb ajcuiˈ li cristian. 6 Laj Melquisedec ma̱cuaˈ xcomoneb li ralal xcˈajol laj Leví aban laj Abraham quixqˈue li junju̱nk saˈ xlaje̱tkil re laj Melquisedec. Nim xcuanquil laj Abraham xban nak ac yechiˈinbil re li rosobtesinquil xban li Dios. Aban laj Melquisedec kˈaxal nim cuiˈchic lix cuanquil. Joˈcan nak quirosobtesi laj Abraham. 7 Nakanau chi tzˈakal nak li na‑osobtesin, aˈan li nim xcuanquil chiru li na‑osobtesi̱c. Joˈcan nak nakanau nak nim xlokˈal laj Melquisedec chiru xlokˈal laj Abraham. 8 Eb laj tij aj Israel queˈxcˈul ajcuiˈ li junju̱nk saˈ xlaje̱tkil. Aˈaneb yal cui̱nkeb ut queˈcam. Abanan laj Melquisedec moco quicam ta. Joˈcan tzˈi̱banbil saˈ li Santil Hu. 9 Eb li ralal xcˈajol laj Leví, aˈan eb laj tij. Eb aˈan li queˈcˈuluc re li junju̱nk saˈ xlaje̱tkil li queˈxqˈue laj Israel. Laj Abraham aˈan lix xeˈto̱nil yucuaˈ laj Leví. Joˈcan nak naru xyebal nak eb li ralal xcˈajol laj Leví queˈxqˈue li junju̱nk saˈ xlaje̱tkil re laj Melquisedec xban nak laj Abraham quixqˈue li junju̱nk saˈ xlaje̱tkil saˈ xcˈabaˈeb aˈan. 10 Naru xyebal chi joˈcan usta toj ma̱jiˈ nequeˈyoˈla li ralal xcˈajol laj Leví xban nak laj Abraham, aˈan lix xeˈto̱nil yucuaˈeb. Riqˈuin aˈan nakanau nak laj Melquisedec nim xcuanquil chiruheb li ralal xcˈajol laj Leví. 11 Li ralal xcˈajol laj Leví ut laj Aarón, aˈaneb li nequeˈchˈoloban chiruheb laj Israel lix ya̱lal lix chakˈrab li Dios li quixye laj Moisés. Abanan chi moco li chakˈrab chi moco eb laj tij li ta̱ru̱k ta̱colok ke. Cui ta eb laj tij ut li chakˈrab, incˈaˈ raj chic quitakla̱c chak junak aj tij kˈaxal nim xcuanquil joˈ nak quicuan laj Melquisedec. Laj tij li quitakla̱c chak ma̱cuaˈ xcomoneb laj Aarón. 12 Laj tij li quitakla̱c chak jalan chic lix cˈanjel. Joˈcan nak quijala ajcuiˈ ru li chakˈrab. 13 Li a̱tin aˈin tzˈi̱banbil chirix li Jesucristo. Aˈan ma̱cuaˈ ralal xcˈajol laj Leví. Aˈan ralal xcˈajol laj Judá. Ma̱ jun ralal xcˈajol laj Judá xakabanbil chokˈ aj tij chi mayejac. 14 Laj Moisés, nak quia̱tinac chirixeb laj tij, ma̱ jun cua quixye nak saˈ xya̱nkeb ta li ralal xcˈajol laj Judá ta̱e̱lk chak junak aj tij. Ut li Jesucristo quiyoˈla saˈ xya̱nkeb li ralal xcˈajol laj Judá.\nKˈaxal nim xcuanquil li Jesús chiru xcuanquil laj Melquisedec\n15 Riqˈuin aˈin nanauman nak li Jesucristo nim xcuanquil chiruheb laj tij li queˈcuan saˈ xya̱nkeb aj Israel. Li Jesucristo, aˈan aj tij joˈ nak quicuan laj Melquisedec ut aˈan ma̱cuaˈ ralal xcˈajol laj Leví. 16 Li Jesucristo incˈaˈ quixakaba̱c chokˈ aj tij joˈ quixye li chakˈrab. Xakabanbil ban chokˈ aj tij xban nak nim xcuanquil ut yoˈyo chi junelic. 17 Joˈcaˈin tzˈi̱banbil saˈ li Santil Hu chirix li Ka̱cuaˈ Jesucristo: La̱at aj tij chi junelic joˈ nak quicuan laj Melquisedec. 18 Joˈcan nak li chakˈrab li quicuan junxil ma̱cˈaˈ chic rajbal xban nak ma̱cˈaˈ chic xcuanquil. 19 Ma̱ ani nacoleˈ xban li chakˈrab li quicuan chak junxil. Abanan cuan kayoˈon anakcuan kˈaxal nim xcuanquil chiru li chakˈrab. Li kayoˈon, aˈan li Jesucristo. Ut xban aˈan cua̱nko chi sum a̱tin riqˈuin li Dios. 20 Li Jesucristo xakabanbil chokˈ aj tij xban li Dios riqˈuin juramento. 21 Abanan ma̱cuaˈ riqˈuin juramento nak queˈxakaba̱c chokˈ aj tij li ralal xcˈajol laj Leví. Aˈut li Ka̱cuaˈ Jesucristo xakabanbil chokˈ aj tij xban li Dios riqˈuin juramento. Tzˈi̱banbil saˈ li Santil Hu chi joˈcaˈin:\nLi Dios quia̱tinac riqˈuin li Ralal ut quixye re: Saˈ incˈabaˈ la̱in tinye a̱cue: La̱at laj tij chi junelic joˈ nak quicuan laj Melquisedec, chan. Li Dios incˈaˈ tixjal lix cˈaˈux xban nak quixpatzˈ lix lokˈlaj cˈabaˈ.\n22 Riqˈuin li juramento aˈin, saˈ xcˈabaˈ li Jesucristo, nim xcuanquil li acˈ contrato, ut kˈaxal lokˈ chiru li quicuan junxil. 23 Najter nabaleb laj tij queˈcuan chak. Incˈaˈ queˈcana saˈ xcˈanjel chi junelic li junju̱nk xban nak nequeˈcam ut jalan chic nacana chokˈ re̱kaj. 24 Aban li Ka̱cuaˈ Jesucristo aˈan chic li tzˈakal laj tij. Ma̱ jaruj chic ta̱sicˈma̱nk junak re̱kaj xban nak aˈan yoˈyo chi junelic. 25 Li Jesucristo aˈan tzˈakal ta̱colok reheb chixjunileb li nequeˈpa̱ban re li Dios saˈ xcˈabaˈ aˈan. Li Jesucristo yoˈyo chi junelic ut naa̱tinac chirixeb chiru li Dios. 26 Li Ka̱cuaˈ Jesucristo, aˈan li tzˈakal xyucuaˈil aj tij. Ut aˈan li natenkˈan ke chi tzˈakal. Moco juntakˈe̱t ta lix yuˈam riqˈuineb laj ma̱c. Li Jesucristo santo ut ma̱cˈaˈ xma̱c. Aˈan co̱ saˈ choxa ut aran quiqˈueheˈ xnimal xlokˈal. 27 Li Jesucristo ma̱cuaˈ joˈqueb lix yucuaˈileb aj tij li queˈcuan saˈ xya̱nkeb laj Israel. Eb aˈan cuulaj cuulaj nequeˈxmayeja li xul re xtojbal rix lix ma̱queb joˈ ajcuiˈ lix ma̱queb li tenamit. Aban li Jesucristo jun sut ajcuiˈ quixmayeja rib re xtojbal rix li kama̱c. 28 Joˈ tzˈi̱banbil saˈ li chakˈrab najter, eb li xakabanbil chokˈ xyucuaˈil aj tij, aˈan yal cui̱nkeb. Abanan mokon, nak quisacheˈ xcuanquil li chakˈrab, li Dios quixxakab riqˈuin juramento li Ralal chokˈ xyucuaˈil aj tij. Riqˈuin ut aˈan li Jesucristo tzˈakal re ru chi cˈanjelac chi junelic.


Lix k’ihaleb’ li k’utb’esinb’il na’leb’ li ch’utub’anb’ileb’ arin ke’k’ule’ rik’in xtz’uumal re laj Jose Smith, alalb’ej, li xb’een profeet ut awa’b’ej re Lix Iglees li Jesukristo reheb’ laj Santil Paab’anel sa’ Roso’jikeb’ li Kutan. Wankeb’ chik li ke’k’ehe’ rik’in xtz’uumaleb’ re li ke’wan moqon sa’ li Awa’b’ejil (chi’ilmanq sa’ xtiklajik Tz. ut S. 135, 136, ut 138, ut li Awa’b’ejil Yehom 1 ut 2).\nLi hu Li Tzol’leb’ ut li Sumwank a’an jun reheb’ li xaqab’anb’il hu re li Iglees rochb’een li Santil Hu, lix Hu laj Mormon, ut li Q’ol Nim Xtz’aq. A’b’anan li Tzol’leb’ ut li Sumwank jalan wi’ rik’ineb’ xb’aan naq maawa’ jun najteril hu li jaltesinb’il ru; re b’an li kutan a’in, ut kik’ehe’ xb’aan li Dios rik’in xtz’uumaleb’ re lix sik’b’il ru profeet re xk’ojob’ankil wi’chik lix santil k’anjel ut xxaqab’ankil li rawa’b’ejihom li Dios sa’ li ruchich’och’ sa’ li kutan a’in. Sa’eb’ li k’utb’esinb’il na’leb’, na’ab’iman lix yaab’ xkux li Qaawa’ Jesukristo li q’un xyaab’ a’ut kaw xwankil, li yoo chi ak’il chi aatinak sa’ lix k’ojlajik lix tz’aqalil ru li kutan; ut li k’anjel li tikib’anb’il arin wan chixkawresinkil li b’e choq’ re lix kab’ xk’ulunik li Qaawa’, li naxtz’aqob’resi ru ut wan sa’ xyaalal rik’in li raatineb’ chixjunil li santil profeet chalen chaq naq kitikla li ruchich’och’.\nLaj Jose Smith, alalb’ej, kiyo’la sa’ 23 xb’e li po Diciembre 1805 aran Sharon, sa’ li Condado Windsor, Vermont. Naq toj saaj, kiq’axon rochb’een lix junkab’al toj sa’ li tenamit Manchester xk’ab’a’ anajwan, sa’ xjayal li rokeb’aal saq’e sa’ li ch’och’ Nueva York. Wan rochoch aran sa’ li hab’ 1820, ut kaalaju chihab’ xyu’am, naq kixk’ul li xb’een na’leb’ k’utb’esinb’il, sa’ li ki’ula’aniik wi’ chi tz’ejwalejil xb’aan li Dios, li Junelik Yuwa’b’ej, ut li Jesukristo li Ralal. Sa’ li k’utb’esink a’an kiyehe’ re naq lix tz’aqal Iglees li Jesukristo li kixaqab’aman chaq sa’ xkutankil li Ak’ Chaq’rab’, ut li k’anjelanb’il wi’ xtz’aqalil li evangelio, maak’a’ chik sa’ li ruchich’och’. Chirix a’an ke’wan chik li choxahil k’utb’esihom li kitzole’ wi’ xb’aaneb’ li anjel; kik’ute’ chiru naq li Dios kixk’e jun li k’anjel chixb’aanu sa’ li ruchich’och’, ut naq rik’in xtz’uumal re a’an lix Iglees li Jesukristo taak’ojob’amanq wi’chik sa’ li ruchich’och’.\nChirix xnumikeb’ li kutan, laj Jose Smith, chi tenq’anb’il xb’aan li Dios, kiru chixjaltesinkil ru ut xpuktesinkil lix Hu laj Mormon. Naq yoo chi uxmank a’in, laj Jose rochb’een laj Oliver Cowdery ke’k’ojob’aak sa’ li Tijonelil re Aaron xb’aan laj Jwan aj Kub’sihom Ha’ chiru li po Mayo 1829 (chi’ilmanq sa’ Tz. ut S. 13), ut moko najt ta chirix a’an ke’k’ojob’aak sa’ li Tijonelil re Melkisedek xb’aaneb’ li najteril apostol, laj Pedro, laj Santiago, ut laj Jwan (chi’ilmanq sa’ Tz. ut S. 27:12). Ke’uxman chik xkomon li k’ojob’aak, sa’ li ke’k’ehe’ wi’ lix laawil li tijonelil xb’aan laj Moises, laj Elias, laj Eliyah, ut naab’al chik li najteril profeet (chi’ilmanq sa’ Tz. ut S. 110; 128:18, 21). Rik’in li jar k’ojob’aak a’in, kik’ojob’aman wi’chik choxahil wankilal reheb’ li winq sa’ li ruchich’och’. Sa’ 6 xb’e li po Abril 1830, chi taqlanb’il xb’aan li Dios, li Profeet Jose Smith kixk’uub’ li Iglees, ut chi jo’kan lix tz’aqal Iglees li Jesukristo wan wi’chik chi k’anjelak jo’ jun xaqab’anb’il k’anjel sa’ xyanqeb’ li winq, ut wan xwankil chixk’utb’al li evangelio ut chixk’anjelankil li k’ojob’anb’il k’anjel re li kolb’a-ib’ (Chi’ilmanq Tz. ut S. 20 ut li Q’ol Nim Xtz’aq, Jose Smith—Resilal 1)\nKe’k’ule’ li k’utb’esinb’il na’leb’ a’in re xsumenkil li tij naq ki’ajman ru li tenq’aak, ut ke’k’ehe’ sa’ xk’ab’a’ li tz’aqal yoo chi k’ulmank sa’ li kutan a’an. Li profeet ut eb’ lix komon ke’xsik’ xna’leb’ rik’in li Dios, ut rik’in li k’utb’esinb’il na’leb’ a’in nanawman naq ke’xk’ul ajwi’. Sa’eb’ li k’utb’esinb’il na’leb’, na’ilman chi k’ojob’amank wi’chik ut chi k’utb’esimank lix evangelio li Jesukristo, ut chi tikib’amank lix k’ojlajik lix tz’aqalil ru li kutan. Nak’utman ajwi’ sa’eb’ li k’utb’esinb’il na’leb’ a’in lix b’eenik li Iglees sa’ xjayal li rokeb’ saq’e, chalen chaq sa’ Nueva York ut Pennsylvania toj sa’ Ohio, sa’ Missouri, sa’ Illinois, ut moqon sa’ li taqenaqil chaqi ch’och’ sa’ li nimla ch’och’ America sa’ xjayal li rokeb’ saq’e, ut nak’utun ajwi’ li nimla yalok-u ke’xb’aanu laj santil paab’anel naq ke’xyal xq’e chixxaqab’ankil Sion sa’ li ruchich’och’ sa’ li kutan a’in.\nJunjunq reheb’ li jar tasal sa’ xtiklajik neke’aatinak chirix xjaltesinkil ru ut xpuktesinkil lix Hu laj Mormon (il li tasal 3, 5, 10, 17, ut 19). Junjunq chik li tasal moqon neke’aatinak chirix lix k’anjel li Profeet aj Jose Smith naq kixb’aanu jun xjaltesinkil ru li Santil Hu chi musiq’anb’il, ut rik’in a’an ke’k’ule’ naab’al li tasal wan wi’ li xninqal ru tzol’leb’ (qayehaq, chi’ilmanq li tasal 37, 45, 73, 76, 77, 86, 91, ut 132, sa’ li junjunq wan wi’ li na’leb’ chirix xjaltesinkil ru li aatin sa’ li Santil Hu).\nSa’eb’ li k’utb’esinb’il na’leb’, wan chi tusub’anb’il li tzol’leb’ chirix li evangelio, ut nach’olob’aman xyaalal jar paay li xb’eenil na’leb’, jo’ chirix li roxichal li Dios, lix tiklajik li winq, lix wanjik laj Satanas, k’a’ru rajb’al li yu’am a’in, k’a’ut naq tento xpaab’ankil li chaq’rab’, k’a’ut naq na’ajman li jalb’a-k’a’uxlej, lix k’anjel li Loq’laj Musiq’ej, li k’ojob’anb’il k’anjel ut li k’anjelanb’il na’leb’ re li kolb’a-ib’, k’a’ru tixk’ul li ruchich’och’, chanru naq te’wanq li winq chirix li wakliik chi yo’yo ut li raqb’a-aatin, li sumlaak li naru nawan chi junelik, ut lix wankil li junkab’al sa’ li yu’am chi junelik. Jo’kan ajwi’, nak’utman chanru naq timil timil kitusub’aman li Iglees rik’in lix b’oqb’aleb’ li obiisp, li Xb’eenil Awa’b’ejil, lix Ch’utameb’ li Kab’laju, ut eb’ laj Setenta, ut ke’k’ojob’aman chik xkomoneb’ li opiis ut li molam. Nak’utman ajwi’ xyaalal li Jesukristo—lix diosilal, lix nimal xwankil, lix tz’aqalil re ru, lix rahom, ut lix wankilal aj tojol-ix—rik’in a’in k’a’jo’ xnimal xloq’al li hu a’in choq’ re lix junkab’aleb’ li winq, ut “wan xloq’al choq’ re li Iglees jo’ xb’ihomal chixjunil li Ruchich’och’” (chi’ilmanq xtiklajik li tasal 70).\nEb’ li k’utb’esinb’il na’leb’ ke’tz’iib’aak xb’een sut xb’aaneb’ laj tz’iib’anel re laj Jose Smith, ut eb’ li komon sa’ li Iglees chi anchaleb’ xch’ool ke’xkomoniheb’ chirib’ileb’ rib’, chi tz’iib’anb’il chi uq’ej. Re te’kanaaq chi tz’iib’anb’il, eb’ laj tz’iib’anel ke’xtz’iib’a chi uq’ej li k’utb’esinb’il na’leb’ a’in sa’eb’ li k’uub’anb’il hu, li ke’roksi laj jolominel sa’ li Iglees re xk’uub’ankileb’ li k’utb’esinb’il na’leb’ choq’ re xyiib’ankil chi huhil. Laj Jose ut eb’ li komon sa’ xtiklajik li Iglees ke’rileb’ li k’utb’esinb’il na’leb’ jo’ chanru ke’ril li Iglees: jo’ li k’a’ru yo’yo, li nak’anjelak, ut li naru chi chaab’ilob’resiik rik’in xkomon chik li k’utb’esinb’il na’leb’. Ke’xk’e ajwi’ reetal naq maare ki’ux junjunq lix majelal naq yookeb’ chi tz’iib’amank ut chi kawresimank choq’ re xyiib’ankil sa’ huhil. Jo’kan naq sa’ jun ch’utub’aj-ib’ re li Iglees kitz’aamaman chiru laj Jose Smith sa’ 1831 naq “tixyiib’ li majelel malaj li sachk li naru tixtaw rik’in xwankil li Santil Musiq’ej.”\nChirix naq eb’ li k’utb’esinb’il na’leb’ ke’ile’ ut ke’yiib’aman, eb’ li komon re li Iglees sa’ Missouri ke’ok chixpuktesinkil jun li hu A Book of Commandments for the Government of the Church of Christ (Jun Hu re Taqlahom choq’ re Xjolominkil lix Iglees li Kristo), wan wi’ naab’aleb’ li k’utb’esinb’il na’leb’ kixk’ul chaq li Profeet sa’ xtiklajik. A’b’anan kiraqe’ li xb’een k’anjel a’in re xpuktesinkil li k’utb’esinb’il na’leb’ naq jun ch’uut chi aj rahob’tesinel ke’xsach lix k’anjeleb’aaleb’ laj santil paab’anel re k’uub’ank hu, sa’ li Condado Jackson, sa’ 20 xb’e li po Julio, 1833.\nNaq kirab’i resil xsachlijik li k’anjeleb’aal re k’uub’ank hu sa’ Missouri, laj Jose Smith ut xkomoneb’ chik aj k’amol b’e sa’ li Iglees ke’ok chixkawresinkil chan ru te’puktesiiq li k’utb’esinb’il na’leb’ sa’ Kirtland, Ohio. Re xyiib’ankil wi’chik xmajelal li aatin, re xsaqenob’resinkil xyaalal, ut re xk’eeb’al reetal chan ru ak xniman chaq lix tzol’leb’ li Iglees ut lix k’uub’ankil ru, laj Jose Smith kixjolomi li k’anjel re xyiib’ankil ru li tz’iib’anb’il aatin sa’ junjunq li k’utb’esinb’il na’leb’, re xkawresinkileb’ chi puktesiik sa’ 1835 jo’ Doctrine and Covenants of the Church of the Latter Day Saints (Tzol’leb’ ut Sumwank re li Iglees reheb’ laj Santil Paab’anel sa’ Roso’jikeb’ li Kutan). Laj Jose Smith kixk’e chi k’uub’amank jun chik xk’uub’lajik li Tzol’leb’ ut Sumwank, li kipuktesiik yal jujunq po chirix naq kikamsiik li Profeet sa’ 1844.\nEb’ laj Santil Paab’anel sa’ Roso’jikeb’ li Kutan li ke’wan sa’ xtiklajik ke’xk’e xloq’aleb’ li k’utb’esinb’il na’leb’ ut kirileb’ jo’ esilal taqlanb’il chaq xb’aan li Dios. Sa’ xraqik li chihab’ 1831, junjunqeb’ li xb’eenil re li Iglees ke’xch’olob’ xyaalal chi tiikeb’ xk’a’uxl naq li Qaawa’ kixk’utb’esi chaq sa’ raameb’ naq yaaleb’ li k’utb’esinb’il na’leb’. Li ch’olob’ahom a’in kipuktesiik sa’ xkub’lajik li Tzol’leb’ ut Sumwank re 1835 jo’ lix tz’iib’anb’il ch’olob’ahomeb’ li Kab’laju chi Apostol:\nLix Ch’olob’ahomeb’ li\nKab’laju chi Apostol chirix lix yaalalil li\nhu Tzol’leb’ ut Sumwank\nLix ch’olob’ahomeb’ laj yehol nawom chirix li Hu reheb’ lix Taqlahom li Qaawa’, a’ li taqlahom kixk’e A’an re lix Iglees rik’in xtz’uumal re laj Jose Smith, alalb’ej, li kixaqab’aak xb’aan xyaab’ xkux li Iglees choq’ re li ajom a’in:\nLaa’o b’i’ wan qach’ool chixch’olob’ankil xyaalal chiru chixjunil li ruchich’och’ wankeb’ wi’ li winq, chiru li junjunq chi yo’ob’tesihom chiru lix b’een li ch’och’, naq li Qaawa’ xch’olob’ xyaalal sa’ li qaam, rik’in li Santil Musiq’ej li hirb’il sa’ qab’een, naq eb’ li taqlahom a’in k’eeb’ileb’ chi musiq’anb’il xb’aan li Dios, ut wankeb’ xchaab’ilal choq’ reheb’ chixjunil li winq ut yaaleb’ chi yaal.\nNaqach’olob’ xyaalal a’in chiru li ruchich’och’, chi wan li Qaawa’ choq’ aj tenq’ahom qe; ut a’ sa’ xk’ab’a’ li rusilal li Dios Yuwa’b’ej, ut li Jesukristo li Ralal, naq kanab’anb’il qe li chaab’ilal a’in re xch’olob’ankil xyaalal a’in chiru li ruchich’och’, li nanumta wi’ xsahil li qach’ool, ut nokotijok junelik chiru li Qaawa’ naq rik’in a’in te’chaab’ilob’resiiq li ralal xk’ajoleb’ li winq.\nLix k’ab’a’eb’ li Kab’laju a’aneb’ a’in:\nNaq yoo chi puktesimank wi’chik li Tzol’leb’ ut li Sumwank, wan chik li k’utb’esinb’il na’leb’ ut xkomon chik k’a’ru tz’iib’anb’il li ke’tiqman chi sa’, jo’ chanru k’ulb’ileb’ ut k’ulub’anb’ileb’ xb’aaneb’ li jar ch’utlajik ut li ch’utub’aj-ib’ re li Iglees li ke’xaqab’aman. Lix k’ub’lajik li hu sa’ 1876, li kikawresiik xb’aan laj Elder Orson Pratt chi b’eresinb’il xb’aan laj Brigham Young, kixtusub’eb’ li k’utb’esinb’il na’leb’ jo’ chanru xkutankil li ke’k’eeman wi’, ut kixk’e li ak’ xtiklajikeb’ li junq tasal, wan wi’ xch’olob’ankil resil li k’a’ru yoo chi k’ulmank naq xk’eeman li k’utb’esinb’il na’leb’.\nChirix naq kipuktesiman li hu sa’ 1835, kik’ehe’ chi sa’ wuqub’ li tzoleb’aal aatin chirix lix na’leb’ li Dios, ut a’an Lectures on Faith (K’utb’il Aatin chirix li Paab’aal) xk’ab’a’. Ke’kawresiman li k’utb’il aatin a’in choq’ re lix Tzoleb’aaleb’ li Profeet sa’ Kirtland, Ohio, sa’ li hab’ 1834 ut 1835. Us ta chaab’ileb’ li k’utb’il aatin a’in re xk’utb’al li tzol’leb’ ut re k’ehok na’leb’, chalen sa’ li hu puktesinb’il sa’ 1921 xe’isiik chaq xb’aan naq moko k’eeb’ileb’ ta chi moko ke’k’ute’ jo’ k’utb’esinb’il na’leb’ chiru chixjunil li iglees.\nSa’ xk’ub’lajik li Tzol’eb’ ut Sumwank re 1981 sa’ Ingles, oxib’eb’ li tz’iib’anb’il esil ke’tiqman chi sa’ xb’een sut. A’aneb’ li tasal 137 ut 138, li neke’xch’olob’ xb’eenileb’ li na’leb’ chirix li kolb’a-ib’ choq’ reheb’ li kamenaq; ut li Awa’b’ejil Yehom 2, li naxye resil naq chixjunileb’ li komon winq sa’ li Iglees li k’ulub’ejeb’ neke’ru chi k’ojob’amank sa’ li tijonelil, maak’a’ naxye k’a’ru lix xe’toonaleb’ malaj xb’onol lix tib’eleb’.\nSa’ chixjunqaleb’ li ak’ kub’lajik re li Tzol’leb’ ut Sumwank xyiib’aman xmajelal li aatin ut xtiqman li ak’ na’leb’, ut k’a’jo’ wi’chik xb’aanuman sa’ li aatin sa’ xtiklajik li jar tasal chirix li k’a’ru yoo chi k’ulmank. Li jun k’ub’lajik a’in naxyiib’ resilaleb’ li kutankil, xk’ab’a’eb’ li na’ajej, ut xkomon chik li majelal. Xb’aanuman a’in re naq li aatin sa’ li hu tixk’am rib’ rik’in li ak’ nawom chirix li junxil q’e kutan. Wankeb’ ajwi’ sa’ li jun k’uub’lajik a’in li reetalil ch’och’ yiib’anb’ileb’ chi ak’il, li neke’xk’ut li na’ajej b’ar wi’ kik’eeman chaq li k’utb’esinb’il na’leb’, jo’ ajwi’ li ak’ jalam-uuch chirix li resilal li Iglees, li tzol’leb’aal aatin, xjolomil li aatin sa’ xtiklajik li junq tasal, ut xk’osb’al ru li na’leb’, re naq rik’in chixjunil a’in li ani na’ilok re li hu taaruuq chixtawb’al ru ut chi saho’k sa’ xch’ool chirix li esilal re li Qaawa’ jo’ k’eeb’il sa’ li Tzol’leb’ ut Sumwank. Li na’leb’ choq’ re lix tiklajikeb’ li junq tasal xtawman sa’ li Tz’iib’anb’il Esil re li Iglees ut sa’ History of the Church (Resilal li Iglees—li wiib’eb’ chi hu a’in neke’yeeman resil sa’ xtiklajikeb’ li junq tasal jo’ lix tz’iib’anb’il esil laj Jose Smith) ut sa’ li Joseph Smith Papers (Huhil re laj Jose Smith).


Kʼubʼ junaq li patzʼom malaj li hu re naq tatruuq rulaʼaninkil\nCHAAWIL SAʼ Bashkir Cakchiquel (Central) Kabuverdianu Pidgin (Cameroon) Q’eqchi’ abui abé acholi afrikáans albanés alemán alur amárico armenio asamés aucano aymara azerí azerí (alfabeto cirílico) bajo alemán bassa de camerún batak (karo) batak (simalungun) batak (toba) baulé becol bengalí bete biak birmano bislama boulou búlgaro camboyano catalán cebuano checo chichewa chino (tradicional) chino simplificado chitonga chitumbuka chiyao chokue chol chuvash cibemba cingalés citonga congo coreano criollo de las seychelles criollo haitiano criollo mauriciano croata dangme danés digor diula edo efik embunda endebele de Zimbabue endonga endáu enzema eslovaco esloveno español estonio ewé feroés finlandés fiyiano fon frafra francés ga galician galés garífuna georgiano griego groenlandés guaraní guerze gujarati gun hausa hebreo herero hiligaynon hindi hiri motu hmong holandés húngaro iban ibanag ibo ilocano indonesio inglés islandés isoko italiano japonés javanese kabiye kachin kannada kaonde kazajo kikamba kikongo kikuyu kiluba kimbundu kiniaruanda kipende kirguís kiribatiano kirundi kisi kisonge konkani (alfabeto latino) kpelle krio kurdo kurdo kurmanyí del Cáucaso kwangalí kwanyama lamba lao lenguaje de señas brasileño lenie letón lhukonzo lifu lingala lituano luganda lunda luo luvale macedonio macua malayo malayálam malgache maltés mam mambue-lungu mapudungún maratí maya mazateco de Huautla mendé mixe mixteco de guerrero mizo mongol more mískito navajo nepalés ngäbere (o guaymí) nias noruego nyaneka nyungwe náhuatl de guerrero náhuatl de la huasteca náhuatl del centro náhuatl del norte de puebla oromo osético otetela otomí del valle del Mezquital pangasinán panjabí papiamento de aruba papiamento de curazao persa pidgin de las islas salomón polaco portugués portugués europeo purépecha quechua ancashino quechua ayacuchano quechua boliviano quechua cuzqueño quichua de Chimborazo quichua de Imbabura quiché romaní de Macedonia (alfabeto cirílico) romaní de macedonia romaní del sur de Grecia rotumano rumano runyankore ruso rutoro samoano sango saramacano sena sena serbio serbio (alfabeto latino) sesoto shona sidama silozi soli sranangtongo suajili suajili del congo suati sueco sundanés tagalo tahitiano tai tamil tankarana tayik telugu tetum tigriña tivo tlapaneco tojolabal tok pisin tongano totonaco tseltal tshiluba tsonga tsotsil tsuana turco turcomano tuvaluano twi tártaro ucraniano uhobo uigur (alfabeto cirílico) umbundú urdu uruund uzbeko valenciano vascuence vendal vezo vietnamita wallisiano waray-waray wayuunaiki wolaita xhosa xitshwa yacouba yoruba zandé zapoteco del istmo zapoteco re lachiguiri zulú árabe ñanya ñemba\nTzol chiʼus li puktesink: kʼubʼ junaq li patzʼom malaj li hu re naq tatruuq rulaʼaninkil\nKʼAʼUT US XBʼAANUNKIL:\nNaqaj xtaqresinkil riyajil li yaal li xqaw chaq (1Co 3:6). Wi naqataw junaq li poyanam li nawulak chiru li esil, tqakanabʼ re jun li patzʼom re naq tqasume naq tookʼulunq rulaʼaninkil wiʼ chik. Li patzʼom tkanaaq saʼ xchʼool li poyanam ut moko chʼaʼajkaq ta chiqu xtzolbʼal qibʼ re rulaʼaninkil wiʼ chik. Naq tqulaʼani, tqaye naq xoochalk chi xsumenkil li patzʼom.\nNaq taakʼubʼ aawibʼ choʼq re li puktesink chirekabʼlal, taakʼoxla kʼaru li patzʼom taakanabʼ re li poyanam re naq taawulaʼani saʼ jun chik kutan. Naru nakaasikʼ junaq li patzʼom li wank saʼ li tasal hu li taakanabʼ re. Joʼkan ajwiʼ, naru nakaawisi li patzʼom saʼ jun rehebʼ li tasal hu li naqoksi re xtzolbʼalebʼ li poyanam ut taakʼam naq taawulaʼani chaq wiʼ chik.\nNaq tatraqeʼq chi aatinak rikʼin junaq li poyanam li xwulak chiru li esil, taaye re naq taawaj raj aatinak rikʼin saʼ jun chik kutan ut taakanabʼ saʼ xchʼool li patzʼom li kʼubʼanbʼil aabʼan. Ut wi naruhank, naru nakaapatzʼ re li xkʼabʼaʼ ut xnumril li xselular.\nWi ak xaqabʼanbʼil xhoonalil laawulajik, tento tatwulaq (Mt 5:37).


San Lucas 11 KEKNT - Saꞌ jun li cutan yo̱ chi tijoc li - Bible Search\nLi Jesús quixcꞌut li tijoc chiruheb lix tzolom\n1Saꞌ jun li cutan yo̱ chi tijoc li Jesús. Ut nak quirakeꞌ chi tijoc, jun reheb lix tzolom quixye re: —Ka̱cuaꞌ, cꞌut chiku li tijoc joꞌ nak laj Juan quixcꞌut li tijoc chiruheb lix tzolom, chan. 2Ut li Ka̱cuaꞌ quixye reheb: —Nak textijok, te̱ye chi joꞌcaꞌin:\nKa̱cuaꞌ, cuancat saꞌ li santil choxa, lokꞌoninbil taxak la̱ santil cꞌabaꞌ. Chicha̱lk ta la̱ nimajcual cuanquilal. Chi-uxk ta li nacacuaj joꞌ saꞌ choxa, joꞌ ta ajcuiꞌ saꞌ ruchichꞌochꞌ.\n3Chaqꞌue taxak ke li kacua kucꞌa chi cuulaj cuulaj.\n4Ut chacuy chasach ta li kama̱c joꞌ nak nakacuyeb xma̱c li nequeꞌma̱cob chiku. Ut moa̱qꞌue chi a̱le̱c. Choa̱col ban chiru li incꞌaꞌ us.\n5Ut quixye ajcuiꞌ reheb li Jesús: —Kayehak nak la̱ex cuan ta junak le̱ rami̱g. Ut texxic raj riqꞌuin tuktu kꞌojyi̱n ut te̱ye raj re, “At cuami̱g, ma̱re ta̱toꞌoni oxibak incua. 6Jun li cuami̱g xchal chak chi najt ut xcꞌulun cuiqꞌuin saꞌ cab. Ut ma̱cꞌaꞌ cuan cue re tinqꞌue re.” 7Ut li jun li cuan chak saꞌ cab ta̱chakꞌok chak ut tixye, “Mina̱chꞌiꞌchꞌiꞌi. Tzꞌaptzꞌo chic li cab. La̱in ut eb lin cocꞌal yo̱co chi hila̱nc. Incꞌaꞌ naru nincuacli chixqꞌuebal a̱cue li cꞌaꞌru ta̱cuaj.” 8Moco xban ta nak rami̱g nak ta̱cuacli̱k chixqꞌuebal re li cꞌaꞌru ta̱raj ru. Tixqꞌue ban re xban nak yo̱k chixpatzꞌbal ut re nak tixcanab xchꞌiꞌchꞌiꞌinquil. 9Joꞌcan ut nak ninye e̱re: —Nak ta̱paltok cꞌaꞌru e̱re, chextzꞌa̱ma̱nk chiru li Dios ut aꞌan tixqꞌue e̱re. Chesicꞌak ut te̱tau, chebokak ut li puerta ta̱tehekꞌ che̱ru. 10Cheba̱nu aꞌan xban nak li ani natzꞌa̱man chiru li Dios naqꞌueheꞌ re. Ut li ani naxsicꞌ, naxtau. Ut li ani nabokoc, li puerta nateheꞌ chiru. 11¿Ma cuan ta biꞌ junak yucuaꞌbej saꞌ e̱ya̱nk tixqꞌue junak pec re li ralal nak tixpatzꞌ xcua re? Ut nak tixpatzꞌ junak xcar re, ¿ma cꞌantiꞌ ta biꞌ tixqꞌue re? 12Ut nak tixpatzꞌ junak xmol, ¿ma aj xo̱cꞌ ta biꞌ tixqꞌue re? 13Cui la̱ex li moco cha̱bilex ta nequenau xqꞌuebal li cꞌaꞌru cha̱bil re le̱ ralal e̱cꞌajol, ¿ma tojaꞌ ta chic le̱ yucuaꞌ cuan saꞌ choxa incꞌaꞌ tixqꞌue li Santil Musikꞌej re li ani tixtzꞌa̱ma chiru? chan li Jesús reheb.\nKꞌaxal nim xcuanquil li Jesús chiru xcuanquil laj tza\n14Li Jesús quirisi jun li ma̱us aj musikꞌej riqꞌuin jun li cui̱nk mem. Nak qui-el li ma̱us aj musikꞌej riqꞌuin, naa̱tinac chic li cui̱nk. Ut chixjunileb li cuanqueb aran queꞌsach xchꞌo̱l xban li cꞌaꞌru quicꞌulman. 15Abanan cuanqueb ajcuiꞌ li queꞌyehoc re: —Li cui̱nk aꞌin na-isin ma̱us aj musikꞌej riqꞌuin xcuanquil laj Beelzebú lix yucuaꞌileb li ma̱us aj musikꞌej, chanqueb. 16Ut cuanqueb ajcuiꞌ li queꞌxtzꞌa̱ma chiru li Jesús nak tixba̱nu junak li milagro yal re xyalbal rix. 17Li Jesús quixnau li cꞌaꞌru yo̱queb chixcꞌoxlanquil ut quixye reheb: —Cui cuan jun te̱pak chi tenamit xicꞌ teꞌril rib chi ribileb rib, li jun te̱p chi tenamit aꞌan tixsach xcuanquil xjunes rib. Ut cui cuan ta jun cabalak xicꞌ teꞌril rib chi ribileb rib, li jun cabal aꞌan teꞌxsach xcuanquil lix jun cablaleb. 18Joꞌcan ajcuiꞌ laj tza. Cui xicꞌ nequeꞌril rib chi ribileb rib, ¿chan ta cuiꞌ ru nak xakxo̱k lix cuanquilal? La̱ex nequeye nak riqꞌuin xcuanquil laj tza nacuisi li ma̱us aj musikꞌej. 19Cui la̱in yo̱quin chirisinquil ma̱us aj musikꞌej riqꞌuin xcuanquil laj tza, ¿ani aj cuanquil nequeꞌisin cuiꞌ ma̱us aj musikꞌej li nequeꞌta̱ken e̱re la̱ex? Joꞌcan nak aꞌan eb ajcuiꞌ teꞌyehok re nak incꞌaꞌ ya̱l li yo̱quex chixyebal. 20Cui ut riqꞌuin xcuanquil li Dios nacuisiheb li ma̱us aj musikꞌej, riqꞌuin aꞌan nacꞌutun nak relic chi ya̱l ac xcꞌulun saꞌ e̱ya̱nk lix nimajcual cuanquilal li Dios. 21Laj tza chanchan jun li cui̱nk cau rib ut cuan saꞌ rukꞌ lix chꞌi̱chꞌ re xcolbal rib. Yo̱k chixcꞌacꞌalenquil li rochoch. Ma̱cꞌaꞌ tixcꞌul li cꞌaꞌru re xban nak yo̱k chixcꞌacꞌalenquil. 22Abanan cui ta̱cha̱lk junak kꞌaxal cau rib chiru aꞌan, aꞌan chic ta̱numta̱k saꞌ xbe̱n ut ta̱makꞌekꞌ chiru lix chꞌi̱chꞌ li cau cuiꞌ xchꞌo̱l ut ta̱jeqꞌui̱k li cꞌaꞌru re. 23Li ani incꞌaꞌ na-oquen chicuix, aꞌan xicꞌ ninril. Ut ani incꞌaꞌ natenkꞌan cue, narisi xcuanquil li cꞌaꞌru ninba̱nu la̱in, chan li Jesús.\nLaj tza ta̱sukꞌi̱k cuiꞌchic riqꞌuin li ani incꞌaꞌ tixkꞌaxtesi rib chi tzꞌakal chiru li Cristo\n24Nak ac x-el riqꞌuin junak cui̱nk, li ma̱us aj musikꞌej naxic saꞌ li naꞌajej bar ma̱cꞌaꞌ cuan chixsicꞌbal bar ta̱oc chi hila̱nc. Naril nak incꞌaꞌ naxtau xnaꞌaj. Naxye: —La̱in tinsukꞌi̱k cuiꞌchic riqꞌuin li cui̱nk bar xin-el cuiꞌ chak, chan. 25Ut nak nacuulac riqꞌuin naxtau li cui̱nk chanchan jun li cab ma̱cꞌaꞌ chic cuan chi saꞌ. Mesunbil ut ac cauresinbil roybeninquil li ani ta̱oc chi saꞌ. 26Ut li ma̱us aj musikꞌej naxsicꞌ cuukub chic chi ma̱us aj musikꞌej kꞌaxal cuiꞌchic numtajenak xma̱usilaleb chiru aꞌan. Nequeꞌoc chi cua̱nc riqꞌuin li cui̱nk. Ut lix naꞌleb li cui̱nk aꞌan numtajenak chic xyibal ru chiru nak quicuan junxil. 27Ut nak yo̱ chixyebal eb li a̱tin aꞌin li Jesús, jun li ixk quia̱tinac chak chi cau saꞌ xya̱nkeb li qꞌuila tenamit, ut quixye: —Us xak re li ixk li x-alan a̱cue ut xtuꞌresin a̱cue, chan. 28Li Jesús quichakꞌoc ut quixye: —Kꞌaxal cuiꞌchic us chokꞌ reheb li nequeꞌabin re li ra̱tin li Dios ut nequeꞌxba̱nu li cꞌaꞌru naxye.\nLi tenamit queꞌraj nak ta̱cꞌutbesi̱k junak milagro chiruheb\n29Nak yo̱queb chi chꞌutla̱c li qꞌuila tenamit riqꞌuin, li Jesús quixye reheb: —Li cristian li cuanqueb saꞌ eb li cutan aꞌin incꞌaꞌ useb xnaꞌleb. Teꞌraj ta̱cꞌutbesi̱k junak milagro chiruheb. Abanan ma̱ jun milagro ta̱cꞌutbesi̱k chiruheb. Caꞌaj cuiꞌ li milagro li qui-ux re laj Jonás, li quicꞌutbesi̱c chiruheb junxil. 30Li milagro li quixcꞌul laj Jonás nak quicoleꞌ, aꞌan retalil chiruheb li tenamit Nínive nak aꞌan taklanbil xban li Dios. Joꞌcan ajcuiꞌ la̱in li Cꞌajolbej. Li milagro li tincꞌul la̱in, aꞌan jun retalil chiruheb li tenamit saꞌ eb li cutan aꞌin nak la̱in taklanbilin xban li Dios, chan. 31Li ixk li quicuan chokꞌ reina saꞌ li tenamit li cuan saꞌ li sur, ta̱cuacli̱k chak saꞌ xkꞌehil nak ta̱rakekꞌ a̱tin saꞌ e̱be̱n ut tixye nak cuan e̱ma̱c xban nak incꞌaꞌ xerabi li cua̱tin. Aꞌan quichal chak toj saꞌ xmaril li ruchichꞌochꞌ chirabinquil li cꞌaꞌru quixye laj Salomón xban nak cuan xnaꞌleb. Ut la̱in kꞌaxal cuiꞌchic innaꞌleb chiru laj Salomón ut cuanquin arin saꞌ e̱ya̱nk. Abanan incꞌaꞌ nequepa̱b li cua̱tin. 32Ut teꞌcuacli̱k ajcuiꞌ eb li queꞌcuan saꞌ li tenamit Nínive saꞌ xkꞌehil nak ta̱rakekꞌ a̱tin saꞌ e̱be̱n la̱ex li cuanquex saꞌ eb li cutan aꞌin. Ut teꞌxye nak cuan e̱ma̱c xban nak eb aꞌan queꞌyotꞌeꞌ xchꞌo̱l queꞌxjal xcꞌaꞌux ut queꞌpa̱ban nak quicuulac laj Jonás chixyebal ra̱tin li Dios reheb. Ut la̱in cuanquin arin saꞌ e̱ya̱nk ut kꞌaxal nim incuanquil chiru xcuanquil laj Jonás ut la̱ex incꞌaꞌ nayotꞌeꞌ e̱chꞌo̱l incꞌaꞌ nequejal e̱cꞌaꞌux, chan li Jesús.\nLi Cristo aꞌan li kacutan saken\n33Ma̱ ani tixloch junak candil ut tixqꞌue ta chi mukmu malaj ut tixqꞌue rubel chacach. Naxqꞌue ban saꞌ junak naꞌajej najt xteram re nak cua̱nkeb saꞌ cutan li ani teꞌoc saꞌ li cab. 34Li xnakꞌ e̱ru chanchan jun li lámpara. Xban nak na-iloc li xnakꞌ e̱ru cuanquex saꞌ cutan. Cui ta ma̱cꞌaꞌ li xnakꞌ e̱ru cuanquex raj saꞌ kꞌojyi̱n. 35Cui incꞌaꞌ us li kanaꞌleb, cuanco saꞌ kꞌojyi̱n. Chanchano jun li mutzꞌ li incꞌaꞌ na-iloc. Cheba̱nu cue̱nt re nak junelic cua̱nkex saꞌ cutan saken. 36Joꞌcan ut cui cuanquex saꞌ cutan saken, moco cuanquex ta chic saꞌ kꞌojyi̱n. Cha̱bilak ban chic le̱ naꞌleb. Xban nak cha̱bil le̱ naꞌleb, chanchanakex chic jun li xam li nacutanobresin, chan.\nLi Jesús quixkꞌuseb laj fariseo ut eb laj tzolol chakꞌrab\n37Ut nak li Jesús quirakeꞌ chi a̱tinac riqꞌuineb, jun reheb laj fariseo quixbok li Jesús chi cuaꞌac saꞌ rochoch. Qui-oc li Jesús saꞌ rochoch laj fariseo ut quichunla chi cuaꞌac saꞌ me̱x. 38Laj fariseo quisach xchꞌo̱l chirilbal nak li Jesús incꞌaꞌ quichꞌajoc joꞌ cꞌaynakeb xba̱nunquil eb laj judío. 39Li Jesús quixye re: —La̱ex aj fariseo nequechꞌaj li rix le̱ secꞌ ut le̱ plato; abanan tzꞌaj lix saꞌ. La̱ex chanchanex li secꞌ li tzꞌaj xsaꞌ xban nak numtajenak le̱ ma̱usilal ut li elkꞌac nequeba̱nu. 40La̱ex ma̱cꞌaꞌ e̱naꞌleb. ¿Ma incꞌaꞌ nequenau nak li ani quiyoꞌobtesin re li rix, aꞌan ajcuiꞌ li quiyoꞌobtesin re lix saꞌ? 41Me̱rahi ru li cꞌaꞌru re jalan. Chesihak ban li cꞌaꞌru cuan e̱re reheb li nebaꞌ. Cui te̱ba̱nu chi joꞌcan cha̱bilakex chic chiru li Dios, chan. 42Ra cha̱lel saꞌ e̱be̱n la̱ex aj fariseo. Nequemayeja li junju̱nk saꞌ xlaje̱tkil li isquiꞌij, li ruda ut li cꞌaꞌak re ru chi ichajil li natiꞌeꞌ. Abanan incꞌaꞌ nequera li Dios ut incꞌaꞌ nequeba̱nu li ti̱quilal. Us xqꞌuebal li junju̱nk saꞌ xlaje̱tkil, abanan kꞌaxal cuiꞌchic tento xra̱bal li Dios ut xba̱nunquil li ti̱quilal. 43Ra cha̱lel saꞌ e̱be̱n la̱ex aj fariseo li nacuulac che̱ru cꞌojla̱c saꞌ li naꞌajej kꞌaxal lokꞌ nak nequexxic saꞌ li cab li nequechꞌutub cuiꞌ e̱rib. Ut nacuulac che̱ru nak ta̱qꞌuehekꞌ e̱lokꞌal saꞌ eb li be. 44Ra cha̱lel saꞌ e̱be̱n la̱ex aj tzolol chakꞌrab ut la̱ex aj fariseo xban nak incꞌaꞌ us le̱ naꞌleb. La̱ex aj caꞌ pacꞌal u. Chanchanex li mukleba̱l li incꞌaꞌ nacꞌutun. Yalak ani nanumeꞌ saꞌ xbe̱n xban nak incꞌaꞌ nequeꞌxnau cꞌaꞌru cuan aran, chan. 45Quichakꞌoc jun reheb laj tzolol chakꞌrab ut quixye re li Jesús: —At tzolonel, riqꞌuin li cꞌaꞌru yo̱cat chixyebal, yo̱cat chixcꞌutbal kaxuta̱n la̱o.— 46Ut li Jesús quixye: —Ra ajcuiꞌ cha̱lel saꞌ e̱be̱n la̱ex aj tzolol chakꞌrab. Kꞌaxal a̱l li i̱k nequeqꞌue saꞌ xbe̱neb li cristian ut kꞌaxal chꞌaꞌaj xcꞌambal. La̱ex nequeye nak tento teꞌxba̱nu chixjunil li naxye li chakꞌrab. Abanan chi moco la̱ex nequexru xba̱nunquil. 47Ra cha̱lel saꞌ e̱be̱n la̱ex aj tzolol chakꞌrab xban nak la̱ex aj caꞌ pacꞌal u. Nequerutzꞌuꞌuji chak ru li queꞌmukeꞌ cuiꞌ li profetas li queꞌxcamsi le̱ xeꞌto̱nil yucuaꞌ. 48Riqꞌuin li ma̱usilal nequeba̱nu nacꞌutun nak juntakꞌe̱tex riqꞌuineb le̱ xeꞌto̱nil yucuaꞌ. Eb aꞌan queꞌcamsin reheb li profeta ut la̱ex nequeyi̱b lix mukleba̱leb. 49Li Dios, aꞌan cuan xnaꞌleb. Joꞌcan nak quixye, “La̱in tintaklaheb li profeta ut eb li apóstol riqꞌuineb. Saꞌ xya̱nkeb aꞌan cuan te̱camsiheb, ut cuan ajcuiꞌ te̱ta̱keheb re xchapbaleb.” 50Ut anakcuan la̱ex chic textojok rix lix camiqueb chixjunileb li profeta chalen chak saꞌ xticlajic li ruchichꞌochꞌ. 51Ya̱l nak la̱ex textojok rix lix camiqueb aꞌan. Ta̱ticla̱k riqꞌuin lix camic laj Abel ut toj riqꞌuin lix camic laj Zacarías li quicamsi̱c chiru neba̱l chixcꞌatk li templo ut li artal. 52Ra cha̱lel saꞌ e̱be̱n la̱ex, aj tzolol chakꞌrab, xban nak nequemuk lix ya̱lal chiruheb li tenamit. La̱ex incꞌaꞌ nequepa̱b li Dios, chi moco nequecanabeb chi pa̱ba̱nc li nequeꞌraj raj pa̱ba̱nc, chan li Jesús reheb. 53Ut nak quirakeꞌ chixyebal eb li a̱tin aꞌin, cꞌajoꞌ nak queꞌjoskꞌoꞌ eb laj tzolol chakꞌrab ut eb laj fariseo. Queꞌoc chixchꞌiꞌchꞌiꞌinquil ut nabal li cꞌaꞌak re ru yo̱queb chixpatzꞌbal re. 54Yo̱queb chi patzꞌoc re li Jesús yal re rilbal ma tixye junak a̱tin incꞌaꞌ us re nak ta̱ru̱k teꞌxjit.